text:
Amazima Tegaleeta ‘Mirembe Wabula Kitala’
“Temulowooza nti nnajja kuleeta mirembe ku nsi; sajja kuleeta mirembe wabula ekitala.”—MAT. 10:34.
1, 2. (a) Mirembe ki gye tulina leero? (b) Lwaki tetusobola kuba mu mirembe mu bujjuvu leero? (Laba ekifaananyi waggulu.)
FFENNA twagala okubeera mu mirembe nga tetulina bitweraliikiriza. Nga kitusanyusa nnyo okuba nti Yakuwa Katonda atuwa “emirembe” egituyamba obuteeraliikirira! (Baf. 4:6, 7) Ate era olw’okuba twewaayo eri Yakuwa, tuli mu “mirembe ne Katonda,” kwe kugamba, tulina enkolagana ennungi naye.—Bar. 5:1.
2 Kyokka ekiseera kya Katonda okutuwa emirembe mu bujjuvu tekinnatuuka. Olw’okuba tuli mu nnaku ez’enkomerero, waliwo ebizibu bingi ebisobola okutuleetera okweraliikirira era twetooloddwa abantu abakambwe. (2 Tim. 3:1-4) Ate era tulina okulwanyisa Sitaani n’enjigiriza ze ez’obulimba. (2 Kol. 10:4, 5) Kyokka okusingira ddala ekintu ekiyinza okutumalako emirembe be b’eŋŋanda zaffe abatali baweereza ba Yakuwa. Abamu ku bo bayinza okuvumirira enzikiriza yaffe, okugamba nti tuleetawo enjawukana mu maka, oba okututiisatiisa nti bajja kutwabulira singa tetulekera awo kusinza Yakuwa. Twanditutte tutya okuyigganyizibwa okuva mu b’eŋŋanda zaffe? Tuyinza tutya okukwaŋŋanga?
TWANDITUTTE TUTYA OKUYIGGANYIZIBWA OKUVA MU B’EŊŊANDA ZAFFE?
3, 4. (a) Enjigiriza za Yesu zandireseewo mbeera ki mu bantu? (b) Okusingira ddala ddi lwe kyandibadde ekizibu okugoberera Yesu?
3 Yesu yali akimanyi nti enjigiriza ze zandireeseewo enjawukana mu bantu era nti abagoberezi be kyandibadde kibeetaagisa okuba abavumu okusobola okusigala nga bamugoberera nga bayigganyizibwa. Okuyigganyizibwa okwo kwandikutte ku nkolagana eriwo wakati w’ab’eŋŋanda. Yesu yagamba nti: “Temulowooza nti nnajja kuleeta mirembe ku nsi; sajja kuleeta mirembe wabula ekitala. Nnajja okwawukanya omwana ne kitaawe, omuwala ne nnyina, muka mwana ne nnyazaala we. Mu butuufu, abalabe b’omuntu banaabanga ba mu nnyumba ye.”—Mat. 10:34-36.
4 Yesu bwe yagamba nti “Temulowooza nti nnajja kuleeta mirembe,” yali ayagala abamu ku baali bamuwuliriza balowooze ku kusoomooza kwe bandifunye nga bafuuse abagoberezi be. Obubaka bwe bwandireeseewo enjawukana mu bantu. Kyo kituufu nti ekigendererwa kya Yesu kyali kya kuyigiriza bantu amazima agava eri Katonda, so si kuleetawo njawukana mu bantu. (Yok. 18:37) Wadde kiri kityo, wandibaddewo okusoomooza okw’amaanyi ng’abantu abamu bakkiriza amazima kyokka nga mikwano gyabwe n’ab’eŋŋanda zaabwe bagaanye okugakkiriza.
5. Kizibu ki abagoberezi ba Yesu kye bafunye, naye baganyuddwa batya?
5 Yesu yakiraga nti ekimu ku bizibu abagoberezi be kye bandifunye kwe kuyigganyizibwa ab’eŋŋanda zaabwe. (Mat. 10:38) Bangi ku bayigirizwa ba Yesu bajeregebwa era baboolebwa ab’eŋnanda zaabwe. Wadde kiri kityo, bafunye emikisa mingi nnyo.—Soma Makko 10:29, 30.
6. Kiki kye tusaanidde okujjukira singa ab’eŋŋanda zaffe bagezaako okutulemesa okusinza Yakuwa?
6 Ab’eŋŋanda zaffe ne bwe baba bagezaako okutulemesa okuweereza Yakuwa, tusaanidde okweyongera okubaagala. Kyokka Katonda ne Yesu be tulina okusinga okwagala. (Mat. 10:37) Tusaanidde okukijjukira nti Sitaani ayagala okukozesa okwagala kwe tulina eri ab’eŋŋanda zaffe okutuleetera okuva ku Yakuwa. Kati ka tulabeyo embeera ezisobola okuleetawo okusoomooza wakati waffe n’ab’eŋŋanda zaffe, n’engeri gye tuyinza okuzaŋŋanga.
NGA MUNNO MU BUFUMBOTASINZA YAKUWA
7. Abo abalina bannaabwe mu bufumbo abatali bakkiriza basaanidde kutunuulira batya embeera gye balimu?
7 Bayibuli egamba nti abo abayingira obufumbo “bajja kubonaabona mu mibiri gyabwe.” (1 Kol. 7:28) Munno mu bufumbo bw’aba nga tasinza Yakuwa, okubonaabona okwo kuyinza okuba okungi n’okusingawo. Wadde kiri kityo, embeera gy’olimu osaanidde okugitunuulira nga Yakuwa bw’agitunuulira. Okuba nti munno tasinza Yakuwa, tekyandikuleetedde kwawukana oba okugattululwa naye. (1 Kol. 7:12-16) Wadde ng’omwami atali mukkiriza tatwala bukulembeze mu by’omwoyo, alina okussibwamu ekitiibwa kubanga gwe mutwe gw’amaka. Mu ngeri y’emu, omukazi atali mukkiriza, omwami we omukkiriza asaanidde okumulaga okwagala n’okumufaako.—Bef. 5:22, 23, 28, 29.
8. Bibuuzo ki by’oyinza okwebuuza singa munno mu bufumbo akuteerawo amateeka ku ngeri gy’oweerezaamu Yakuwa?
8 Watya singa munno mu bufumbo akussaako amateeka ku ngeri gy’oweerezaamu Yakuwa? Ng’ekyokulabirako, omwami wa mwannyinaffe omu yamuwa ennaku mu wiiki z’alina okugenda okubuulira. Bwe weesanga mu mbeera ng’eyo, weebuuze: ‘Ddala munnange aŋŋamba kulekera awo kusinza Yakuwa? Bwe kiba nti si bwe kiri, nsobola okukola nga bw’aŋŋambye?’ Obutaba mukakanyavu kisobola okukuyamba okwewala okuleetawo obukuubagano mu maka go.—Baf. 4:5.
9. Abakristaayo bayinza batya okuyigiriza abaana baabwe okussa ekitiibwa mu muzadde waabwe atali mukkiriza?
9 Si kyangu kutendeka baana, nnaddala nga munno mu bufumbo si mukkiriza. Ng’ekyokulabirako, osaanidde okuyigiriza abaana bo okugondera ekiragiro kya Katonda kino: “Kitaawo ne nnyoko obassangamu ekitiibwa.” (Bef. 6:1-3) Naye watya singa munno mu bufumbo takolera ku mitindo gya Bayibuli egikwata ku mpisa? Gwe ssaawo ekyokulabirako ekirungi ng’omussaamu ekitiibwa. Essira lisse ku ngeri ze ennungi era musiime. Weewale okwogera obubi ku munno mu maaso g’abaana bammwe. Mu kifo ky’ekyo, yamba abaana bo okukiraba nti buli muntu yeesalirawo okusinza Yakuwa oba obutamusinza. Empisa z’abaana bo ennungi zisobola okuleetera munno mu bufumbo okwagala okusinza Yakuwa.
10. Abazadde Abakristaayo bayinza batya okuyigiriza abaana baabwe amazima nga munnaabwe mu bufumbo si mukkiriza?
10 Ebiseera ebimu munno atali mukkiriza ayinza okwagala abaana bammwe beenyigire mu mikolo egy’ekikaafiiri oba bayigirizibwe enjigiriza z’amadiini ag’obulimba. Abaami abamu bayinza okugaana bakyala baabwe Abakristaayo okuyigiriza abaana baabwe Bayibuli. Mu mbeera ng’eyo, omukyala Omukristaayo akola kyonna ekisoboka okuyigiriza abaana be amazima agali mu Bayibuli. (Bik. 16:1; 2 Tim. 3:14, 15) Ng’ekyokulabirako, omwami w’omukyala Omujulirwa wa Yakuwa ayinza okumugaana okuyigiriza abaana baabwe abato Bayibuli oba okubatwala mu nkuŋŋaana. Wadde nga tajeemera kiragiro kya mwami we ekyo, asobola okweyongera okukozesa akakisa konna k’afuna okuyamba abaana be okuyiga ebikwata ku Yakuwa n’okubayamba okuba n’empisa ennungi. (Bik. 4:19, 20) Kya lwatu nti ku nkomerero ya byonna, abaana be balina okwesalirawo obanga banaasinza Yakuwa oba nedda.—Ma. 30:19, 20. *
AB’EŊŊANDA ABATAAGALAOWEEREZE YAKUWA
11. Kiki ekiyinza okuleetawo obuzibu wakati wo n’ab’eŋŋanda zo abatali Bajulirwa ba Yakuwa?
11 Kiyinzika okuba nti waayita ekiseera nga tonnategeeza ba ŋŋanda zo nti okuŋŋaana wamu n’Abajulirwa ba Yakuwa. Naye okukkiriza kwo bwe kweyongera okunywera, wakiraba nti walina okubategeeza ku nzikiriza yo. (Mak. 8:38) Bwe kiba nti ekyo kyaleetera ab’eŋŋanda zo abatali Bajulirwa ba Yakuwa okutandika okukuyigganya, laba by’oyinza okukola okukendeeza ku kuyigganyizibwa okwo era n’osigala ng’oli mwesigwa eri Yakuwa.
12. Kiki ekiyinza okuleetera ab’eŋŋanda zaffe abatali bakkiriza okutuziyiza, era kiki ekisobola okutuyamba obutabanyiigira?
12 Weeteeke mu bigere by’ab’eŋŋanda zo. Wadde ng’okuyiga amazima agali mu Bayibuli kyakuleetera essanyu lingi, ab’eŋŋanda zo bayinza okuba nga balowooza nti wabuzaabuzibwa oba nti wayingira akadiinidiini. Olw’okuba tuba tetukyakuliza wamu nabo ennaku ze batwala ng’enkulu, bayinza okukitwala nti tetukyabaagala. Bayinza n’okulowooza nti obulamu bwaffe buli mu kabi. Tusaanidde okweteeka mu bigere byabwe era ne tufuba okubawuliriza obulungi tumanye ebibeeraliikiriza. (Nge. 20:5) Omutume Pawulo yafuba okutegeera “abantu aba buli ngeri” asobole okubabuulira amawulire amalungi, era naffe ekyo kisobola okutuyamba.—1 Kol. 9:19-23.
13. Tusaanidde kwogera tutya n’ab’eŋŋanda zaffe abatali bakkiriza?
13 Yogera nabo mu ngeri ey’obukkakkamu. Bayibuli egamba nti: “Ebigambo byammwe bulijjo bibeerenga bya kisa.” (Bak. 4:6) Tusaanidde okusaba Yakuwa okutuwa omwoyo gwe omutukuvu tusobole okwoleka ekibala kyagwo nga twogera n’ab’eŋŋanda zaffe. Tetusaanidde kudda awo kuwakanya buli njigiriza yaabwe enkyamu. Bwe boogera oba bwe bakola ebintu ebitulumya, tusaanidde okukoppa abatume. Pawulo yawandiika nti: “Bwe batuvuma, ffe tubaagaliza mikisa; bwe tuyigganyizibwa, tugumiikiriza; bwe twogerwako obubi, ffe twogera na kisa.”—1 Kol. 4:12, 13.
14. Birungi ki ebivaamu singa tweyongera okweyisa obulungi?
14 Weeyongere okweyisa obulungi. Wadde ng’okwogera obulungi n’ab’eŋŋanda zaffe kirungi, empisa zaffe ennungi zisobola okubakwatako ennyo n’okusingawo. (Soma 1 Peetero 3:1, 2, 16.) Engeri gye tutambuzaamu obulamu bwaffe esaanidde okuyamba ab’eŋŋanda zaffe okukiraba nti Abajulirwa ba Yakuwa baba n’amaka agalimu essanyu, balabirira bulungi abaana baabwe, balina empisa ennungi, era nti obulamu bwabwe bulina ekigendererwa. Ne bwe kiba nti ab’eŋŋanda zaffe tebakkirizza mazima, kituleetera essanyu okukimanya nti bwe tusigala nga tuli beesigwa, tusanyusa Yakuwa.
15. Tuyinza tutya okwetegekera embeera eziyinza okuleetawo obukuubagano?
15 Lowooza ku ebyo ebiyinza okubaawo. Lowooza ku mbeera eziyinza okuvaako obuzibu n’engeri gy’oneeyisaamu. (Nge. 12:16, 23) Mwannyinaffe ow’omu Australia yagamba nti: “Ssezaala wange yali tayagalira ddala Bajulirwa ba Yakuwa. Bwe twabanga tugenda okumukyalira, nze n’omwami wange twasookanga ne tusaba Yakuwa atuyambe obutamuddamu bubi ng’ayogedde naffe bubi. Twalowoozanga ne ku bye tunaanyumya naye okukakasa nti tebyandireeseewo bukuubagano. Okuva bwe kiri nti buli lwe twamalanga ekiseera ekiwanvu naye yatandikanga okukaayana ku by’eddiini, twakendeeza ku budde bwe twamalanga nga tumukyalidde.”
16. Kiki ekiyinza okukuyamba ng’owulira bubi olw’ab’eŋŋanda zo obutaba basanyufu olw’okuba oweereze Yakuwa?
16 Kyo kituufu nti tosobola kwewalira ddala kufuna butakkaanya na ba ŋŋanda zo abatali bakkiriza. Oluusi ekyo kiyinza n’okukuleetera okuwulira obubi kubanga oba oyagala nnyo ab’eŋŋanda zo era nga bulijjo obadde ofuba okukola ebibasanyusa. Singa weesanga mu mbeera ng’eyo, kakasa nti weeyongera okwagala Yakuwa okusinga ab’eŋŋanda zo. Bw’okola bw’otyo, kisobola okuyamba ab’eŋŋanda zo okukiraba nti okukolera ku misingi gya Bayibuli nsonga ya bulamu na kufa. Osaanidde okukijjukira nti tosobola kukaka balala kukkiriza mazima. Mu kifo ky’ekyo, baleke bakirabe nti okuweereza Yakuwa kirimu emiganyulo mingi. Olw’okuba Katonda waffe alina okwagala kungi, abawa eddembe nga naffe lye yatuwa okwesalirawo engeri gye baagala okutambuzaamu obulamu bwabwe.—Is. 48:17, 18.
OMU KU B’EŊŊANDA ZAFFEBW’ALEKA YAKUWA
17, 18. Kiki ekisobola okukuyamba ng’omu ku b’eŋŋanda zo avudde ku Yakuwa?
17 Kituluma nnyo okulaba ng’omu ku b’eŋŋanda zaffe agobeddwa mu kibiina kya Yakuwa oba ng’asazeewo okukivaamu. Kiki ekiyinza okukuyamba okwaŋŋanga embeera eyo?
18 Weeyongere okuba n’enteekateeka ennungi ey’eby’omwoyo. Weeyongere okunyweza okukkiriza kwo ng’osoma Bayibuli obutayosa, nga weeteekerateekera enkuŋŋaana era n’ozeenyigiramu, nga weenyigira mu mulimu gw’okubuulira, era ng’osaba Yakuwa akuwe amaanyi osobole okugumiikiriza. (Yud. 20, 21) Naye watya singa owulira nti ebintu ebyo obikola kutuusa butuusa luwalo? Toggwaamu maanyi! Bwe weeyongera okukola ebintu ebyo kisobola okukuyamba okutereera. Lowooza ku ekyo ekyatuuka ku muwandiisi wa Zabbuli 73. Yali afunye endowooza embi era ng’asobeddwa nnyo. Naye yasobola okutereeza endowooza ye bwe yagenda mu kifo we baasinzizanga Yakuwa. (Zab. 73:16, 17) Bwe weeyongera okusinza Yakuwa, naawe kisobola okukuyamba.
19. Tuyinza tutya okulaga nti tusiima okukangavvula okuva eri Yakuwa?
19 Kkiriza okukangavvula okuva eri Yakuwa. Wadde nga mu kusooka okukangavvula okuva eri Yakuwa kuyinza okuleeta ennaku, ebivaamu bisobola okuganyula bonna nga mwe muli n’omwonoonyi. (Soma Abebbulaniya 12:11.) Ng’ekyokulabirako, Yakuwa atulagira “obutakolagananga” na boonoonyi abateenenya. (1 Kol. 5:11-13) Wadde kiyinza okutuluma, tusaanidde okwewala okukolagana ekiteetaagisa n’ow’eŋŋanda zaffe eyagobebwa mu kibiina. Tusaanidde okwewala okumukubira essimu, okumuweereza mmesegi, oba okuwuliziganya naye nga tukozesa Intaneeti.
20. Tusaanidde kuba na ssuubi ki?
20 Sigala ng’olina essuubi. Okwagala “kusuubira ebintu byonna,” nga muno mwe muli n’okusuubira nti oboolyawo lumu omwonoonyi ajja kukomawo eri Yakuwa. (1 Kol. 13:7) Bw’okiraba nti waliwo ekiraga nti ow’eŋŋanda zo eyagobebwa mu kibiina ayagala okudda eri Yakuwa, oyinza okusaba Yakuwa amuyambe okufuna amaanyi ge yeetaaga okuva mu Byawandiikibwa asobole okudda eri Yakuwa.—Is. 44:22.
21. Kiki ky’osaanidde okukola ng’olina obutakkaanya n’ab’eŋŋanda zo olw’okuba oli mugoberezi wa Yesu?
21 Yesu yagamba nti singa twagala omuntu yenna okusinga ye, twandibadde tetumusaanira. Kyokka Yesu yali mukakafu nti abagoberezi be bandisobodde okumunywererako wadde nga bayigganyizibwa ab’eŋŋanda zaabwe. Bwe kiba nti okugoberera Yesu kireeseewo “ekitala” wakati wo n’ab’eŋŋanda zo, weeyongere okusaba Yakuwa akuyambe okwaŋŋanga embeera eyo. (Is. 41:10, 13) Ba mukakafu nti Yakuwa ne Yesu basanyufu olw’okuba oli mwesigwa era nti bajja kukuwa empeera.
^ lup. 10 Okumanya ebisingawo ku ngeri y’okutendekamu abaana mu maka ng’omu ku bafumbo si mukkiriza laba “Ebibuuzo Ebiva mu Basomi” mu Watchtower eya Agusito 15, 2002.


c: text/html

text:
EBYAFAAYO
Nfunye Emikisa Mingi mu Kuweereza Katonda
Okuviira ddala mu buto, nnawuliranga bubi olw’obusosoze mu langi, nnali ntya okulemererwa nga nnina kye nkola, era nnali wa nsonyi. Nnali nkimanyi nti Bayibuli esobola okunnyamba, era nnagenda ku Kkereziya eyali mu kitundu kyaffe nsobole okuyambibwa okuyiga ebiri mu Bayibuli. Olw’okuba saayambibwa, nnatandika okwemalira ku by’emizannyo.
Nga wayise ekiseera kitono, nnatandika okusitula obuzito nsobole okufuuka kanyama. Oluvannyuma nnatandikawo ekibanda ky’abasituzi b’obuzito mu kibuga San Leandro ekiri mu ssaza lya California mu Amerika, era abantu abawerako bajjanga mu kibanda kyange nga mw’otwalidde n’oyo eyawangula engule ya Mr. America. Wadde nga nnali nfuuse kanyama, muli nnali mpulira nga siri mumativu.
NZUULA KYE NNALI NNOONYA
Lumu omu ku abo abajjanga mu kibanda kyange bwe yakimanya nti nnali njagala nnyo okutegeera ebiri mu Bayibuli, yaŋŋamba nti waliwo omuntu gwe yali amanyi eyali asobola okunnyamba. Enkeera, omu ku Bajulirwa ba Yakuwa yajja ewange. Twamala essaawa nnya nnamba ng’addamu ebibuuzo byange ng’akozesa Bayibuli. Nnamusaba akomewo olweggulo, era twakubaganya ebirowoozo ku Bayibuli okutuusa ssaawa mukaaga ez’ekiro. Bye nnayiga byansanyusa nnyo era nnamusaba ŋŋende naye enkeera, ndabe engeri gy’abuuliramu. Nneewuunya nnyo olw’engeri gye yakozesangamu Bayibuli okuddamu ebibuuzo abantu bye baamubuuzanga, era nange nnasalawo okutandika okubuulira.
Bwe kityo nnaleka omulimu gwange ne ntandika okubuulira ne payoniya oyo (Abajulirwa ba Yakuwa ababuulira ekiseera kyonna bayitibwa bapayoniya). Mu Maayi 1948, nnabatizibwa ku lukuŋŋaana olunene olw’Abajulirwa ba Yakuwa olwali mu kifo ekiyitibwa Cow Palace Arena ekiri mu San Francisco, mu ssaza ly’e California. Mu mwaka ogwo gwennyini, nange nnafuuka payoniya era twali tubuulira essaawa 100 n’okusingawo buli mwezi.
Mu kiseera ekyo, nnasaba Abajulirwa ba Yakuwa bagende bayambe maama okutegeera ebikwata ku Katonda. Bye baamuyigiriza byamusanyusa nnyo era oluvannyuma lw’ekiseera kitono naye yafuuka Omujulirwa wa Yakuwa. Wadde ng’ab’ewaabwe baamuyigganya, yasigala mwesiga eri Katonda okutuusiza ddala lwe yafa. Mu maka gaffe tewali mulala eyafuuka Omujulirwa wa Yakuwa.
NSISINKANA OYO EYAFUUKA MUKYALA WANGE
Mu 1950, nnasengukira mu kibuga Grand Junction, ekiri mu ssaza ly’e Colorado, era eyo gye nnasisinkanira Billie oluvannyuma eyafuuka mukyala wange. Yazaalibwa mu 1928, era maama we eyali ayitibwa Minnie, yamusomeranga Bayibuli buli kiro ng’akozesa tadooba. Billie we yawereza emyaka ena, yali asobola okusoma era ng’amanyi ebintu bingi ebiri mu Bayibuli. Maama we bwe yali ayiga Bayibuli n’Abajulirwa ba Yakuwa mu myaka gya 1940, yakitegeera nti ggeyeena si kifo abantu gye babonyaabonyezebwa mu muliro ogutazikira. (Omubuulizi 9:5, 10) Minnie n’omwami we baafuuka Abajulirwa ba Yakuwa.
Mu 1949, Billie yakomawo okuva mu ttendekero e Boston n’addamu okuyiga Bayibuli. Mu kifo ky’okunoonya omulimu ogw’obusomesa, yasalawo okukozesa ebiseera bye okuweereza Katonda. Yabatizibwa mu 1950 ku lukuŋŋaana lw’Abajulirwa ba Yakuwa olw’ensi yonna olwali mu kisaawe ekiyitibwa Yankee Stadium mu kibuga New York. Oluvannyuma lw’ekiseera kitono, twafumbiriganwa, era ne tufuuka ababuulizi ab’ekiseera kyonna.
Twatandikira mu kibuga Eugene, ekiri mu ssaza ly’e Oregon, era twafunayo emikwano mingi. Mu 1953 twagenda okuyambako ekibiina ky’Abajulirwa ba Yakuwa ekyali mu kibuga Grants Pass, nga nakyo kiri mu Oregon. Mu mwaka ogwo gwennyini, twayitibwa okutendekebwa mu ssomero ly’Abajulirwa ba Yakuwa eritendeka abaminsani ery’omulundi ogwa 23. Essomero eryo liyitibwa Gireyaadi era mu kiseera ekyo lyali mu South Lansing, ekyesudde ekibuga New York mayiro nga 250.
TUTANDIKA OKUWEEREZA NG’ABAMINSANI MU BRAZIL
Mu Ddesemba 1954, nga wayiseewo emyezi etaano nga tuvudde mu ssomero lya Gireyaadi, nze ne mukyala wange twalinnya ennyonyi tusobole okugenda e Brazil. Nga twakamala essaawa emu mu bbanga, ennyonyi yalemererwa naye twasobola okukka e Bermuda nga tetufunye kizibu kyonna. Era yaddamu okulemererwa ne tukka e Cuba, naye oluvannyuma twatuuka e Brazil ku ttabi ly’Abajulirwa ba Yakuwa mu kibuga Rio de Janeiro. Olugendo lwonna lwatutwalira essaawa 36.
Awo twamalawo ekiseera kitono, oluvannyuma nze ne mukyala wange awamu n’abaminsani abalala babiri ne tugenda e Bauru mu kibuga São Paulo. Kyalimu abantu abasukka mu 50,000, era ffe Bajulirwa ba Yakuwa abaasooka mu kibuga ekyo.
Twatandika okubuulira abantu nnyumba ku nnyumba, naye amangu ddala omusaserodooti ow’omu kitundu ekyo yatandika okutuziyiza. Yatugobereranga nga bw’agamba abantu obutatuwuliriza. Naye mu wiiki ntono nnyo, waaliwo amaka agaalimu abantu abangi abaasiima bye twali tubayigiriza era oluvannyuma ne babatizibwa. Abantu abalala nabo baatandika okuyiga Bayibuli.
Omu ku b’eŋŋanda z’abo be twayigiriza Bayibuli ne babatizibwa yali akulira akakiiko akaali kaddukanya ekifo ekyali kitegekerwamu emikolo. Nnakola enteekateeka tusobole okuba n’olukuŋŋaana olunene mu kifo ekyo. Omusaserodooti yali ayagala nnyo olukuŋŋaana lwaffe lusazibwemu, naye eyali akulira akakiiko akaali kaddukanya ekifo ekyo yagamba banne nti: “Bwe mulusazaamu, ŋŋenda kulekulira!” Olukuŋŋaana lwaffe terwasazibwamu.
Mu mwaka ogwaddirira, mu 1956, twayitibwa okugenda ku lukuŋŋaana olunene olw’Abajulirwa ba Yakuwa olw’ennaku essatu e Santos, mu kibuga São Paulo. Abantu ng’amakumi ana ab’omu kibiina kyaffe twalinnya eggaali y’omukka ne tugenda ku lukuŋŋaana olwo. Bwe twakomawo e Bauru, nnafuna ebbaluwa eyali eraga nti nnali mpeereddwa obuvunaanyizibwa obw’okuweereza ng’omulabirizi akyalira ebibiina by’Abajulirwa ba Yakuwa. Nnatambula mu bitundu ebisinga obungi ebya Brazil nga nkyalira ebibiina okumala emyaka 25.
TWOLEKAGANA N’OKUSOOMOOZEBWA OKW’AMAANYI
Eby’entambula byali bizibu nnyo mu kiseera ekyo. Twatambula kumpi mu nsi eyo yonna nga tukozesa bbaasi, eggaali y’omukka, ebigaali ebisikibwa embalaasi, akagaali, era oluusi twatambuzanga bigere. Ekimu ku bibuga bye twasooka okukyalamu kyali kiyitibwa Jaú, eky’omu São Paulo. Twasangayo omusaserodooti eyatugamba nti,
“Temujja kubuulira ‘ndiga zange!’”
Twamuddamu nti: “Endiga si zizo, za Katonda.”
Twakola enteekateeka ey’okulaga firimu ekwata ku mulimu gwaffe ogw’okubuulira ogukolebwa mu nsi yonna, eyalina omutwe ogugamba nti The New World Society in Action, naye omusaserodooti oyo yakunga abantu batulemese. Twategeerezaawo poliisi era omusaserodooti n’abantu be baagenda okutuuka we twali, baasanga abasirikale ba poliisi abawerako bayimiridde ku mulyango era nga bali bulindaala n’emmundu zaabwe. Abantu abangi abaalaba firimu eyo baanyumirwa nnyo.
Kumpi mu buli kitundu kye twagendangamu, abakulembeze b’amadiini baatuyiganyanga. Ng’ekyokulabirako, mu kibuga Brusque, eky’omu ssaza ly’e Santa Catarina, twasanga bapayoniya babiri abaali bayigganyizibwa ennyo. Naye obugumiikiriza bwabwe bwavaamu ebirungi. Mu myaka 50 egyakayitawo, mu kitundu ekyo kati mulimu ebibiina by’Abajulirwa ba Yakuwa ebisukka mu 60 n’ekizimbe ekinene omubeera enkuŋŋaana ennene ekiri mu kibuga ekiriraanyeewo ekiyitibwa Itajaí.
Ekimu ku byasinga okutunyumira mu buweereza bwaffe kwe kuteekateeka enkuŋŋaana ennene nga tuli wamu n’Abajulirwa ba Yakuwa abalala. Mu myaka gya 1970, nnafuna enkizo ey’okuba omulabirizi w’olukuŋŋaana olunene olwali mu kisaawe ekinene ekiri mu disitulikiti y’e Morumbi. Twasaba ebibiina by’Abajulirwa ba Yakuwa nga kikumi ebyali biriraanyeewo biweereze abantu kkumi kkumi tusobole okuyonja ekisaawe mu kiro ekyali kikeesa olunaku lw’olukuŋŋaana.
Abazannyi b’omupiira bwe baali baakava mu kisaawe ekiro ekyo, waliwo abaatusekerera nga bagamba nti, “Laba obukazi obukutte enjeyo n’ebisiimuula! Bunaasobola okuyonja ekisaawe kino kyonna?” Kyokka essaawa zaagenda okuwera omukaaga ogw’ekiro, ekisaawe kyonna kyali kitemagana! Maneja w’ekisaawe ekyo yagamba nti, “Mmwe Abajulirwa ba Yakuwa kye mukoze mu ssaawa entono ennyo, abakozi baffe kyandibatwalidde wiiki nnamba!”
TUDDAYO MU AMERIKA
Mu 1980 taata yafa, era oluvannyuma lw’ekiseera kitono twaddayo mu Fremont, eky’omu California tusobole okulabirira maama. Twafuna omulimu gw’okuyonja ebizimbe mu budde obw’ekiro, era tweyongera okubuulira ekiseera kyonna n’okuyamba abantu aboogera Olupotugo abaali mu kitundu ekyo. Oluvannyuma twasengukira okumpi n’ekitundu ekiyitibwa San Joaquin Valley, ekirimu abantu bangi aboogera Olupotugo. Kati mu California mulimu ebibiina by’Abajulirwa ba Yakuwa ebiwerera ddala kkumi ebikozesa Olupotugo.
Maama bwe yafa mu 1995, twasengukira e Florida ne tulabirira ssezaala wange okutuusa lwe yafa. Nnyazaala wange ye yali yafa dda mu 1975. Mu 2000 twasengukira mu kitundu eky’eddungu ekiri mu Colorado ne tuyigiriza abantu baayo Bayibuli. Eky’ennaku, mukyala wange Billie yafa mu Febwali 2014.
Nsanyuka nnyo buli lwe nzijukira Omujulirwa wa Yakuwa eyaddamu ebibuuzo byange byonna ng’akozesa Bayibuli, emyaka 65 egiyise! Ekirala ekinsanyusa kwe kuba nti nnakeberanga mu Bayibuli okukakasa nti ebyo bye yali anjigiriza bituufu. Okukolera ku ebyo bye yanjigiriza kinsobozesezza okufuna emikisa mingi mu kuweereza Katonda.

robotstxt: allowed

filter: keep


text: 4 Abaagalwa, temukkiriza buli kigambo ekyaluŋŋamizibwa,*+ naye mugezese ebigambo ebyaluŋŋamizibwa* mulabe obanga biva eri Katonda,+ kubanga bannabbi ab’obulimba bangi balabise mu nsi.+2 Ekigambo ekiruŋŋamiziddwa Katonda mukimanyira ku kino: Buli kigambo ekiruŋŋamiziddwa ekyoleka nti Yesu Kristo yajja ng’omuntu* kiva eri Katonda,+3 naye buli kigambo ekiruŋŋamiziddwa ekigamba nti Yesu teyajja ng’omuntu tekiva eri Katonda.+ Era ekyo kye kigambo ekyaluŋŋamizibwa eky’omulabe wa Kristo kye mwawulira nti kijja,+ era kati weekiri mu nsi.+4 Mmwe abaana abato muva eri Katonda, era muwangudde+ abantu abo kubanga oyo ali ku ludda lwammwe+ asinga oyo ali ku ludda lw’ensi.+5 Bo bava eri ensi;+ kyebava boogera ebiva mu nsi era ensi ebawuliriza.+6 Ffe tuva eri Katonda. Oyo yenna ategeera Katonda atuwuliriza,+ naye oyo atava eri Katonda tatuwuliriza.+ Eyo ye ngeri gye tumanyaamu ekigambo ekiruŋŋamiziddwa eky’amazima n’ekigambo ekiruŋŋamiziddwa eky’obulimba.+7 Abaagalwa, tweyongere okwagalana,+ kubanga okwagala kuva eri Katonda, era buli alina okwagala aba azaaliddwa Katonda era amanyi Katonda.+8 Oyo atalina kwagala tamanyi Katonda, kubanga Katonda kwagala.+9 Bwe kuti okwagala kwa Katonda bwe kwayolesebwa gye tuli, Katonda yatuma mu nsi Omwana we eyazaalibwa omu yekka+ tusobole okufuna obulamu okuyitira mu ye.+10 Okwagala okwo kweyoleka bwe kuti: tekiri nti ffe twayagala Katonda, wabula Katonda ye yatwagala n’atuma Omwana we okuba ssaddaaka+ etangirira ebibi byaffe+ tusobole okutabagana ne Katonda.11 Abaagalwa, bwe kiba nti bw’atyo Katonda bwe yatwagala, naffe tugwanidde okwagalana.+12 Tewali yali alabye ku Katonda.+ Bwe tweyongera okwagalana, Katonda abeera mu ffe era okwagala kwe kutuukirira mu ffe.+13 Ku kino kwe tumanyira nti tuli bumu naye era nti naye ali bumu naffe, kubanga atuwadde omwoyo gwe.14 Ate era, ffe ffennyini twalaba era tuwa obujulirwa nti Kitaffe yatuma Omwana we okuba Omulokozi w’ensi.+15 Buli akkiriza nti Yesu Kristo Mwana wa Katonda,+ Katonda abeera bumu naye era naye abeera bumu ne Katonda.+16 Tutegedde nti Katonda atwagala era tuli bakakafu ku ekyo.+Katonda kwagala,+ era oyo asigala mu kwagala abeera bumu ne Katonda, era ne Katonda abeera bumu naye.+17 Eno ye ngeri okwagala gye kutuukiridde mu ffe, tusobole okwogera n’obuvumu+ ku lunaku olw’omusango, kubanga ng’oyo bw’ali, naffe bwe tutyo bwe tuli mu nsi eno.18 Mu kwagala temuliimu kutya,+ naye okwagala okutuukiridde kusuula* okutya ebweru kubanga okutya kutukugira. Mazima ddala oyo atya aba tannatuukirira mu kwagala.+19 Ffe tulina okwagala kubanga ye yasooka okutwagala.+20 Omuntu yenna bw’agamba nti, “Njagala Katonda,” naye nga tayagala muganda we, aba mulimba.+ Kubanga oyo atayagala muganda we+ gw’alabako tayinza kwagala Katonda gw’atalabangako.+21 Era twafuna ekiragiro kino okuva gy’ali, nti oyo ayagala Katonda asaanidde okwagala ne muganda we.+


text:
Katonda Atwagaliza Bulamu bwa Ngeri Ki?
BW’OSOMA empapula z’amawulire, bw’olaba ttivi, oba bw’owuliriza rediyo, olaba era owulira ebintu bingi ebikwata ku bikolwa eby’ettemu, entalo, n’ebikolwa eby’obutujju! Oboolyawo naawe olina ebizibu gamba ng’obulwadde, oba oyinza okuba ng’olina ennaku olw’okufiirwa omuntu wo.
Oyinza okuba nga weebuuza nti:
Kino Katonda kye yanjagaliza nze n’ab’omu maka gange?
Kiki ekiyinza okunnyamba okwaŋŋanga ebizibu bye nnina?
Ekiseera kirituuka ne wabaawo emirembe egya nnamaddala ku nsi?
Bayibuli eddamu ebibuuzo ebyo mu ngeri ematiza.
BAYIBULI EYIGIRIZA NTI KATONDA AJJA KUKOLA EBINTU BINO:
Obulumi, okukaddiwa, n’okufa bijja kuggwaawo.
—Okubikkulirwa 21:4
“Omulema alibuuka ng’empeewo.”
—Isaaya 35:6
“Amaaso ga bamuzibe galizibuka.”
—Isaaya 35:5
Abafu bajja kuzuukizibwa.
—Yokaana 5:28, 29
Tewali n’omu ajja kuddamu kulwala.
—Isaaya 33:24
Buli muntu ajja kuba n’emmere emumala.
—Zabbuli 72:16
GANYULWA MU EBYO BAYIBULI BY’EYIGIRIZA
Kyangu okulowooza nti ebintu by’osomye ku mpapula ezivuddeko ez’akatabo kano birooto bulooto. Naye Katonda asuubizza okukola ebintu ebyo mu kiseera ekitali kya wala, era Bayibuli etunnyonnyola engeri gy’ajja okukikolamu.
Ate era Bayibuli etubuulira ekisobola okutuyamba okuba abasanyufu n’okuba n’obulamu obulungi mu kiseera kino. Kati lowooza ku bintu ebikweraliikiriza. Biyinza okuba nga bizingiramu obwavu, ebizibu by’omu maka, obulwadde, oba okufiirwa omuntu wo. Bayibuli esobola okukuyamba okwaŋŋanga ebizibu ebyo, era esobola okuddamu ebibuuzo nga bino:
Tuyinza tutya okuba abakakafu nti Katonda ajja kutuukiriza byonna by’asuubizza?
Eky’okuba nti osoma akatabo kano kiraga nti oyagala okumanya ekyo Bayibuli ky’eyigiriza. Akatabo kano kajja kukuyamba. Weetegereze nti wansi ku buli lupapula waliwo ebibuuzo ebikwata ku buli katundu, era ebibuuzo ebyo bijja kukuyamba okutegeera obulungi Bayibuli. Abantu bukadde na bukadde banyumirwa okukubaganya ebirowoozo ku Bayibuli n’Abajulirwa ba Yakuwa. Tusuubira nti naawe ojja kunyumirwa. Tukwagaliza emikisa gya Katonda ng’oyiga ebyo ebiri mu Bayibuli!


text:
Obadde Okimanyi?
Kyali kituufu okuyita abasuubuzi abaali batundira ebisolo mu yeekaalu ‘abanyazi’?
ENJIRI ya Matayo egamba nti: “Yesu n’ayingira mu yeekaalu n’agobamu abo bonna abaali batundiramu ebintu n’abo abaali babigula, era n’avuunika emmeeza z’abo abaali bavungisa ssente n’entebe z’abo abaali batunda amayiba. N’abagamba nti: ‘Kyawandiikibwa nti, “Ennyumba yange eriyitibwa nnyumba ya kusabiramu,” naye mmwe mugifudde mpuku ya banyazi.’”
Ebyafaayo biraga nti abasuubuzi mu yeekaalu babbanga abaguzi nga babatunza ebintu ku buseere. Ng’ekyokulabirako, ekiwandiiko ekimu eky’Abayudaaya ekiyitibwa Mishnah (Keritot 1:7) kigamba nti mu kyasa ekyasooka, waaliwo ekiseera bbeeyi y’enjiibwa ezaaweebwangayo nga ssaddaaka bwe yatuuka ku ddinaali emu eya zzaabu. Omuntu owa bulijjo kyali kimwetaagisa okukolera ennaku 25 okuweza ssente ezo. Abantu abaavu, bakkirizibwanga okuwaayo enjiibwa oba amayiba nga ssaddaaka, naye kati zaali zifuuse za buseere nnyo nga tebakyasobola kuzigula. (Leev. 1:14; 5:7; 12:6-8) Labbi omu ayitibwa Simeon ben Gamaliel, kyamuluma nnyo okulaba ng’abantu banyigirizibwa, bw’atyo n’akendeereza ddala omuwendo gwa ssaddaaka abantu ze baalina okuwaayo ne kiba nti bbeeyi y’amayiba yakka nnyo, amayiba abiri ne gatuuka okugula kimu kya kikumi ekya ddinaali eya zzaabu.
Bw’olowooza ku ebyo byonna okiraba nti Yesu teyali mukyamu kuyita basuubuzi abo ‘abanyazi.’


text:
Soroti Yunivasite etandika gwa kkumi
Yunivasite ya Gavumenti esookedde ddala mu bitundu bya Teso, etuumiddwa Soroti Yunivasite egenda kutandika okuwandiika wamu n’okusomesa abayizi mu mwezi gwa Mukulukusabitungotungo omwaka guno.
Kinajjukirwa nti okutandikawo Yunivasite eno kwakakasibwa Palamenti y’eggwanga era n’egattibwa mu Yunivasite za Gavumenti mu Kasambula wa 2015 era nga erina kubangula bantu mu busawo ku bukugu mu ddagala , abasomesa abagenda okubangula abantu mu sayansi n’okukanika era nga yali erina okutandika okusomesa mu Muwakanya wa 2016 wabula neetasobola olwa Gavumenti okulemererwa okusasula kkampuni eyaweebwa omulimu gw’okuzimba ebizimbe by’ettendekero lino eya Engineering and Trade Uganda Ltd.
Ssentebe w’olukiiko olutwala Yunivasite eno Francis Xavier Lubanga agamba nti kati ebizimbe byawedde era emisimo gigenda kutandika kukwajja.


text:
ERISOMO 10
Eriramya ly’Eka Niki?
Erilhua kera, Yehova anzire abali omwa buli eka ibabana obuthuku obw’eribya haghuma, erighumya obunyakirimu bwabu n’engolongana yabu. (Eryibuka Ebihano 6:6, 7) Eki kya kikaleka Abema ba Yehova ibahira h’obuthuku obuli yenga nuku baramiraye haghuma ng’eka—erikania ibane omwa mibere eyithekene okwa myatsi ey’obunyakirimu eyihambire okwa biyithawa byabu. Nomuwangabya iwikere iwuwene, iwangana kolesya obuthuku obo iwune na Nyamuhanga omw’igha omwatsi owaseghemere okwa Biblia ogho wabirisombolha.
Ni buthuku obw’eriyithunda hakuhi na Yehova. “Muyithunde hakuhi na Nyamuhanga, nayu akendi yithunda hakuhi nenyu.” (Yakobo 4:8) Thukongera eriminya Yehova ya ndeke omughulhu thuk’igha buuli okwa mibere yiwe n’eby’akakolha erilhabira omwa Kinywe kiwe. Enzira nyolho ey’eritsuka eriramya lyawu ery’eka ly’erikolesya okwa buthuku obo erisoma haghuma e Biblia omwa mirenge eyikowika, obundi erikwama endegheka ey’obuli yenga ey’Omuhindano ow’Engebe n’Omubiiri Wethu. Obuli mundu anganahebwa ah’erisoma, neryo abosi ibakania okwa bya bam’igha omwa Masako.
Ni buthuku obw’eka eryongera eribya bughuma. Abalhume n’abakali babu, ababuthi n’abaana babu, bakakamathaya obughuma bwabu bak’igha e Biblia ya haghuma ng’eka. Butholere ibwabya buthuku obw’etseme, obuthekene obwa buli mundu wosi omw’eka akalindirira obuli yenga. Ababuthi bangana sombolha emyatsi eyitholere ey’erikaniako erikwamana n’emyaka y’abaana babu, obundi ng’erikolesya eyikabya omwa Akaleberyo na Awake! kutse okwa muthahulha wethu owe jw.org. Mwangana kania okwa bitsibu ebya baana benyu balyabana okwa sukuru kandi ngoku banga birwanisya. Busana naki iwuthalebya ebikasira okwa tivi eye jw.org (tv.jw.org) mwanakania kuyo haghuma enyuma waho. Mwangan’imba esyonyimbo esikendi syakolesibwa omwa mihindano n’erirya ebyalya haghuma mwabirighunza eriramya ly’eka.
Endambi eya mukaghunza imune haghuma eyi mukaramya Yehova yikendi wathikya abosi abali omw’eka eritsemera Ekinywe kya Nyamuhanga, kandi akendi tsumulha kutsibu akaghalha akamukahiraho.—Esyonyimbo 1:1-3.
Busana naki thukahira h’endambi ey’eriramya ly’eka?
Ababuthi bangakolhaki nuku obuli mundu omw’eka atsemere endambi eyi?


text:
Obunafu bw’Abalala Obutunuulira nga Yakuwa bw’Abutunuulira?
“Ebitundu eby’omubiri ebirabika ng’ebinafu bya mugaso.”
1, 2. Lwaki Pawulo yali alumirirwa abanafu?
FFENNA ebiseera ebimu tuwulira nga tunafuye. Bwe tuba mu mbeera ng’eyo kiyinza okutuzibuwalira okukola ebintu bye twandyagadde okukola. Naye watya singa obeera mu mbeera ng’eyo okumala ekiseera kiwanvu, wandyagadde abalala bakuyise batya? Tewali kubuusabuusa nti wandyagadde bategeere embeera gy’olimu era bakirage nti bakufaako.
2 Ebiseera ebimu omutume Pawulo yalina ebintu ebyamumalangamu amaanyi, ng’ebimu biva mu kibiina ate ng’ebirala biva bweru waakyo. Mu butuufu, ebiseera ebimu yawuliranga ng’ebizibu bimuyitiriddeko. (2 Kol. 1:8; 7:5) Bwe yali ayogera ku bintu bye yayitamu mu bulamu ne ku bizibu ebingi bye yayolekagana nabyo ng’aweereza Yakuwa, Pawulo yagamba nti: “Ani aba omunafu ne siba munafu?” (2 Kol. 11:29) Era bwe yali ayogera ku abo abali mu kibiina Ekikristaayo, abageraageranyizibwa ku bitundu by’omubiri, Pawulo yagamba nti abo ‘abalabika ng’abanafu ba mugaso.’ (1 Kol. 12:22) Kiki kye yali ategeeza? Lwaki tusaanidde okutunuulira obunafu bw’abalala nga Yakuwa bw’abutunuulira? Era okukola ekyo kituganyula kitya?
ENGERI YAKUWA GY’ATUNUULIRAMU OBUNAFU BWAFFE
3. Kiki ekiyinza okutuleetera okufuna endowooza eteri nnuŋŋamu ku bakkiriza bannaffe?
3 Leero abantu abasinga obungi banyigiriza abanafu okusobola okwefunira bye baagala. Balowooza nti omuntu okusobola okutuuka ku buwanguzi alina okuba ow’amaanyi. Tetwagala kuba nga bantu abo. Kyokka ebiseera ebimu naffe tuyinza okwesanga nga tutandise okufuna endowooza eteri nnuŋŋamu ku bakkiriza bannaffe abeetaaga obuyambi buli kiseera. Naye, tuyinza tutya okutunuulira buli muntu nga Yakuwa bw’amutunuulira?
4, 5. (a) Ebyo ebiri mu 1 Abakkolinso 12:21-23 bituyamba bitya okutegeera engeri Yakuwa gy’atunuuliramu obunafu bwaffe? (b) Okuyamba abanafu kituganyula kitya?
4 Ebyo Pawulo bye yawandiika mu bbaluwa ye eri Abakkolinso bisobola okutuyamba okutegeera engeri Yakuwa gy’atunuuliramu obunafu bwaffe. Mu ssuula 12, Pawulo yakiraga nti n’ekitundu ky’omubiri ekirabika ng’ekisingayo okuba ekinafu kya mugaso nnyo. (Soma 1 Abakkolinso 12:12, 18, 21-23.) Abantu abamu abagamba nti ebintu tebyatondebwa butondebwa balowooza nti ebitundu ebimu eby’omubiri tebirina mugaso. * Ng’ekyokulabirako, emabegako abantu ng’abo baali balowooza nti akagere akatono tekalina mugaso. Kyokka bannasayansi bakizudde nti tetusobola kuyimirira bulungi nga tetulina kagere ako.
5 Ebigambo bya Pawulo ebyo biraga nti buli omu mu kibiina Ekikristaayo wa mugaso. Obutafaananako Sitaani, ayagala abantu balowooze nti si ba mugaso, Yakuwa atwala buli omu ku baweereza be, nga mw’otwalidde n’abo abalabika ng’abanafu, nga ba “mugaso.” (Yob. 4:18, 19) Ekyo kisaanidde okutuleetera okuwulira nti tuli ba mugaso mu kibiina kya Yakuwa. Ng’ekyokulabirako, lowooza ku lunaku lwe wawaayo ebiseera byo okuyamba nnamukadde. Kyo kituufu nti nnamukadde oyo yaganyulwa nnyo. Naye olowooza naawe olina engeri yonna gye waganyulwamu? Yee, kubanga bwe tuyamba abalala, kituleetera essanyu lingi, tuyiga okuba abagumiikiriza, tweyongera okubaagala, era kituyamba okwongera okukula mu by’omwoyo. (Bef. 4:15, 16) Kitaffe ow’omu ggulu akimanyi nti bwe tutwala bakkiriza bannaffe bonna, nga mw’otwalidde n’abo abalabika ng’abanafu, nga ba muwendo, tujja kweyongera okubaagala era tetujja kubasuubira kukola kisukka ku busobozi bwabwe.
6. Oluusi Pawulo bwe yayogeranga ku ‘banafu’ ‘n’ab’amaanyi’ yabanga ategeeza ki?
6 Omutume Pawulo bwe yali awandiikira Abakkolinso, yakozesa ebigambo ‘obunafu’ oba “ebinafu” ng’ayogera ku ngeri abantu abatali bakkiriza gye baali batwalamu Abakristaayo abaaliwo mu kyasa ekyasooka, oba ng’ayogera ku ngeri ye kennyini gye yali yeetwalamu. (1 Kol. 1:26, 27; 2:3) Ate era Pawulo yayogera ku Bakristaayo “ab’amaanyi.” Mu kwogera bw’atyo, yali tategeeza nti Abakristaayo abo ba wagulu ku balala. (Bar. 15:1) Mu kifo ky’ekyo, yali alaga nti Abakristaayo abakulu mu by’omwoyo basaanidde okugumiikiriza abo abakyali abato mu by’omwoyo.
KYANDIBA NTI TWETAAGA OKUKYUSA ENDOWOOZA YAFFE?
7. Kiki ekiyinza okutulemesa okuyamba abo abali mu bwetaavu?
7 Bwe tuyamba abanafu, tuba tukoppa Yakuwa era ekyo kimusanyusa nnyo. (Zab. 41:1; Bef. 5:1) Kyo kituufu nti oluusi endowooza eteri nnuŋŋamu gye tulina ku abo abali mu bwetaavu eyinza okutulemesa okubayamba. Ate olw’okuba ebiseera ebimu tuba tetumanyi kya kwogera n’abo ababa beetaaga okubudaabudibwa, tuyinza okutya okubatuukirira. Lowooza ku mwannyinaffe Cynthia, * omwami we gwe yayabulira. Agamba nti: “Ab’oluganda bwe bakwebalama oba bwe batakola ekyo kye wandisuubidde mikwano gyo okukukolera ng’oli mu mbeera enzibu, kiyinza okukuyisa obubi. Bw’oba mu mbeera enzibu, oba weetaaga abantu okukubudaabuda.” Kabaka Dawudi naye yawulira bubi nnyo mikwano gye bwe baamwabulira.
8. Kiki ekiyinza okutukubiriza okufaayo ku bakkiriza bannaffe?
8 Kiki ekiyinza okutukubiriza okufaayo ku bakkiriza bannaffe? Tusaanidde okukijjukira nti bangi ku bakkiriza bannaffe balina ebizibu eby’amaanyi, gamba ng’obulwadde oba okuyigganyizibwa ab’eŋŋanda zaabwe abatali bakkiriza. Singa naffe twesanga mu mbeera ng’eyo, twandyagadde abalala okutufaako. Lowooza ku Baisiraeri. Baabonaabona nnyo nga bali mu Misiri. Naye bwe baali banaatera okuyingira mu Nsi Ensuubize, bajjukizibwa ‘obutakakanyaza mitima gyabwe’ eri baganda baabwe abaali mu bwetaavu. Yakuwa yali abasuubira okuyamba baganda baabwe abanafu n’abaavu.
9. Bakkiriza bannaffe bwe baba bali mu bizibu, essira tusaanidde kulissa ku ki? Waayo ekyokulabirako.
9 Mu kifo ky’okunenya bakkiriza bannaffe oba okubeewala nga bali mu bizibu, tusaanidde okubabudaabuda n’okubayamba mu by’omwoyo. (Yob. 33:6, 7; Mat. 7:1) Ng’ekyokulabirako: Lowooza ku muvuzi wa ppikipiki agudde ku kabenje. Bwe bamutuusa mu ddwaliro, abasawo tebasooka kubuuza obanga omuvuzi oyo ye yavuddeko akabenje. Mu kifo ky’ekyo, essira balissa ku kumujanjaba. Mu ngeri y’emu, singa bakkiriza bannaffe bafuna ebizibu ne bibamalamu amaanyi, essira tusaanidde kulissa ku kubayamba okuddamu amaanyi mu by’omwoyo.
10. Lwaki tuyinza okugamba nti bakkiriza bannaffe abamu abalabika ng’abanafu ‘bagagga mu kukkiriza’?
10 Bakkiriza bannaffe abamu bayinza okulabika ng’abanafu. Naye bwe tufumiitiriza ku mbeera yaabwe, tuyinza okukiraba nti si banafu. Lowooza ku bannyinaffe abatali bamu abamaze emyaka emingi nga bayigganyizibwa abaami baabwe abatali bakkiriza. Wadde ng’abamu ku bo bayinza okulabika ng’abanafu, booleka okukkiriza okw’amaanyi n’obuvumu. Bw’olaba mwannyinaffe ali obwannamunigina nga tayosa kujja mu nkuŋŋaana awamu n’omwana we oba n’abaana be, tokwatibwako nnyo olw’obumalirivu n’okukkiriza by’ayoleka? Ate tokwatibwako nnyo okulaba bavubuka abafuba okunywerera ku mazima wadde nga boolekagana n’ebikemo ku ssomero? Bwe tulowooza ku ebyo byonna bakkiriza bannaffe ng’abo bye bakola okusobola okweyongera okuweereza Yakuwa, kituleetera okubatunuulira ‘ng’abagagga mu kukkiriza’ wadde nga bayinza okulabika ng’abanafu.
FUBA OKUBA N’ENDOWOOZA NG’EYA YAKUWA
11, 12. (a) Kiki ekinaatuyamba okutunuulira obunafu bw’abalala nga Yakuwa bw’abutunuulira? (b) Lwaki Yakuwa yasonyiwa Alooni, era ekyo kituyigiriza ki?
11 Okwekenneenya engeri Yakuwa gye yakolaganamu n’abaweereza be abamu mu biseera by’edda kisobola okutuyamba okutunuulira obunafu bw’abalala nga bw’abutunuulira. (Soma Zabbuli 130:3.) Ng’ekyokulabirako, wandiwulidde otya singa wali ne Musa ng’awuliriza ensonga ezitaalimu ggumba Alooni ze yawa oluvannyuma lw’okukola ennyana eya zzaabu? (Kuv. 32:21-24) Oba wanditutte otya Alooni oluvannyuma lw’okukkiriza okutwalirizibwa mwannyina, Miriyamu, n’atandika okuvumirira Musa olw’okuwasa omukazi omugwira? (Kubal. 12:1, 2) Oba wandiwulidde otya okulaba nga Alooni ne Musa balemereddwa okuwa Yakuwa ekitiibwa, mu kiseera we yabakozeseza okuwa Abaisiraeri amazzi mu ngeri ey’ekyamagero e Meriba?
12 Mu mbeera ezo zonna, Yakuwa yali asobola okubonererezaawo Alooni. Naye Yakuwa yakiraba nti Alooni teyali musajja mubi. Kirabika nti Alooni yakkiriza abalala oba embeera eyali emwetoolodde okumulemesa okunywerera ku kituufu. Naye, bwe baamulaganga ensobi ze, yazikkirizanga era n’akkiriza n’ekyo Yakuwa kye yabanga asazeewo. (Kuv. 32:26; Kubal. 12:11; 20:23-27) Yakuwa yakiraba nti Alooni yalina okukkiriza okw’amaanyi era nti yali yeenenyezza mu bwesimbu, bw’atyo n’amusonyiwa. Eyo ye nsonga lwaki Alooni ne bazzukulu be Ebyawandiikibwa biboogerako ng’abantu abaali batya Yakuwa.
13. Tuyinza tutya okwekebera okumanya endowooza gye tulina ku bunafu bw’abalala?
13 Bwe tuba ab’okuba n’endowooza ng’eya Yakuwa, tulina okwekebera okulaba endowooza gye tulina ku abo abalabika ng’abanafu. (1 Sam. 16:7) Ng’ekyokulabirako, twandikoze ki singa wabaawo omuvubuka ayoleka endowooza eteri nnuŋŋamu bwe kituuka ku by’okwesanyusaamu oba ku bintu ebirala? Mu kifo ky’okumuvumirira, kiba kya magezi okulaba engeri gye tuyinza okumuyamba okukula mu by’omwoyo. Ffenna tusaanidde okubaako kye tukolawo okuyamba abo abeetaaga okuyambibwa. Bwe tukola tutyo, tujja kuyiga okuba abagumiikiriza eri bakkiriza bannaffe era tujja kweyongera okubaagala.
14, 15. (a) Kiki Yakuwa kye yakola bwe yalaba Eriya nga yenyamidde? (b) Ebyo bye tusoma ku Eriya bituyigiriza ki?
14 Yakuwa atwala atya abantu abennyamivu? Lowooza ku ngeri gye yayambamu omuweereza we Eriya eyali omwennyamivu ennyo. Nnabbi wa Yakuwa, Eriya, yayoleka obuvumu n’asoomooza bannabbi ba Baali 450. Naye, Eriya bwe yakimanya nti Nnaabakyala Yezeberi yali ayagala kumutta, yatya nnyo era n’addukira e Beeruseba, ekifo ekyesudde mayiro nga 95 okuva we yali. Oluvannyuma yeeyongerayo ddala n’atuuka mu ddungu. Eriya yakoowa nnyo era ne yennyamira. Mu butuufu, yatuuka n’okusaba afe.
15 Kiki Yakuwa kye yakola bwe yalaba omuweereza we omwesigwa nga yenyamidde era ng’alemereddwa okwoleka obuvumu? Yasalawo okumwabulira? Nedda! Yakuwa yatuma malayika we okumuyamba. Emirundi ebiri, malayika oyo yakubiriza Eriya okulya. Ekyo kyayamba Eriya okufuna amaanyi okusobola okutambula olugendo lwe yali agenda okuddako okutambula. (Soma 1 Bassekabaka 19:5-8.) Yakuwa bwe yali tannawa Eriya bulagirizi, yasooka kumuwuliriza era n’abaako ky’akolawo okumuyamba.
16, 17. Kiki kye tuyigira ku ngeri Yakuwa gye yayambamu Eriya?
16 Kiki kye tuyigira ku ngeri Yakuwa gye yayambamu Eriya? Tusaanidde okwewala okwanguyiriza okuwa abalala amagezi. (Nge. 18:13) Omuntu bw’aba yenyamidde oba ng’awulira nti si wa mugaso, kiba kirungi okusooka okumuwuliriza obulungi era ne tukiraga nti tumufaako. (1 Kol. 12:23) Ekyo kijja kutuyamba okutegeera obulungi ebyetaago bye n’engeri esingayo obulungi gye tuyinza okumuyamba.
17 Ddamu olowooza ku Cynthia, eyayogeddwako waggulu. Omwami we bwe yamwabulira era n’amulekera abaana babiri, kiki Bakristaayo banne abamu kye baakola? Agamba nti: “Oluvannyuma lw’okubakubira essimu ne mbabuulira ebyo ebyali bintuuseeko, mu ddakiika nga 45 zokka baali bamaze okutuuka. Bonna baali bakulukusa amaziga, era baamala ennaku ssatu nga bali wamu nange. Olw’okuba nze ne bawala bange twali bennyamivu nnyo era nga tetukyalya bulungi, bakkiriza bannaffe baatuyitanga mu maka gaabwe ne batuwa eby’okulya.” Ekyo kitujjukiza ebigambo by’omuyigirizwa Yakobo bino: “Singa ow’oluganda oba mwannyinaffe aba talina kya kwambala oba emmere emumala olunaku, kyokka omu ku mmwe n’amugamba nti: ‘Genda mirembe, obugume era olye okkute,’ naye n’atamuwa byetaago bya mubiri gwe, kiba kigasa ki? Bwe kutyo n’okukkiriza bwe kutaba na bikolwa kuba kufu.” (Yak. 2:15-17) Obuyambi ab’oluganda bwe baawa Cynthia ne bawala be bwatuukira mu kiseera ekituufu era bwabayamba okuddamu amaanyi. Oluvannyuma lw’emyezi mukaaga gyokka baasobola okuweereza nga bapayoniya abawagizi.
BONNA BAGANYULWA
18, 19. (a) Tuyinza tutya okuyamba abo ababa banafuye? (b) Bwe tuyamba abo ababa banafuye, baani abaganyulwa?
18 Singa omuntu afuna obulwadde obw’amaanyi, kitera okumutwalira ekiseera ekiwanvu okuwona. Mu ngeri y’emu, singa mukkiriza munnaffe afuna ekizibu ne kimuleetera okuggwaamu amaanyi, kiyinza okumutwalira ekiseera ekiwanvu okuddamu amaanyi mu by’omwoyo. Kya lwatu nti mukkiriza munnaffe oyo aba yeetaaga okunyweza okukkiriza kwe nga yeesomesa, ng’anyiikirira okusaba, era ng’abaawo mu nkuŋŋaana. Wadde kiri kityo, naffe tulina okubaako kye tukolawo okumuyamba. Tusaanidde okumugumiikiriza n’okukiraga nti tumwagala era nti tumutwala nga wa muwendo.
19 Kikulu okukijjukira nti bwe tuyamba bakkiriza bannaffe, tufuna essanyu lingi. Ate era tuyiga okukwoleka obugumiikiriza n’okufaayo ku balala. Kyokka bwe tuyamba abalala, si ffe ffekka abaganyulwa. Kisobola okuyamba bonna mu kibiina okwongera okwagalana. N’ekisinga byonna, tuba tukoppa Yakuwa, oyo atwala buli muntu nga wa muwendo. Mu butuufu, tulina ensonga nyingi ezanditukubirizza okuyamba abo “abeetaaga okuyambibwa.”
^ lup. 4 Mu kitabo kye ekiyitibwa The Descent of Man, Charles Darwin yanokolayo ebitundu by’omubiri ebitali bimu bye yali alowooza nti “tebirina mugaso.” Omusajja omulala awagira endowooza ya Darwin naye yagamba nti waliwo ebitundu by’omubiri bingi “ebitalina mugaso,” gamba ng’akatundu akali ku kyenda akayitibwa appendix.
^ lup. 7 Erinnya likyusiddwa.


text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
104 Ka ntendereze Yakuwa.+
Ai Yakuwa Katonda wange, oli wa kitalo nnyo.+
Oyambadde ekitiibwa n’obulungi.+
2 Weezingiridde ekitangaala+ ng’eyeezingiridde olugoye;Oyanjuluza eggulu ng’omutanda gwa weema.+
3 Ye ggwe azimba ebisenge byo ebya waggulu mu mazzi agali waggulu,+Ofuula ebire eggaali lyo,+Otambulira ku biwaawaatiro by’empewo.+
4 Bamalayika bo obafuula myoyo,Abaweereza bo obafuula muliro ogusaanyaawo.+
5 Wateeka ensi ku misingi gyayo;+Teriggibwa mu kifo kyayo emirembe n’emirembe.+
6 Wagibikka amazzi amangi ng’agibikkako olugoye.+
Amazzi gaabuutikira ensozi.
7 Waboggola ne gadduka;+Gaawulira okubwatuka kwo ne gaduma
8 —Ensozi zaayambuka+ ate ebiwonvu ne bikka—Mu bifo bye wabiteerawo.
9 Wagateerawo ensalo gye gatalina kusukka,+Galeme okuddamu okubikka ensi nate.
10 Osindika ensulo mu biwonvu;Zikulukutira wakati w’ensozi.
11 Ziwa ensolo zonna ez’omu nsiko amazzi;Endogoyi ez’omu nsiko zinywa ne ziwona ennyonta.
12 Ebinyonyi bizimba ebisu mu miti egiri okumpi n’amazzi ago;Biyimbira mu matabi gaagyo.
13 Ofukirira ensozi ng’oyima mu bisenge byo ebya waggulu.+
Ensi ejjudde ebibala by’emirimu gyo.+
14 Ente ozimereza omuddo,N’abantu ebimera bye beetaaga,+Okola bw’otyo emmere esobole okukula okuva mu ttaka,
15 Awamu n’omwenge ogusanyusa emitima gy’abantu,+N’amafuta aganyiriza mu maaso,N’emmere ebeesaawo omutima gw’abantu.+
16 Emiti gya Yakuwa gifuna amazzi mangi,Emiti gy’entolokyo egy’omu Lebanooni gye yasimba,
17 Ebinyonyi mwe bizimba ebisu.
Mu miti egy’emiberosi enkoonamasonko+ mwe zibeera.
18 Ensozi empanvu za mbuzi ez’oku nsozi;+Mu njazi obumyu obw’omu njazi mwe bwekweka.+
19 Wakola omwezi okulaga ebiseera;Enjuba emanyi bulungi ddi lw’erina okugwa.+
20 Oleeta enzikiza obudde ne buziba,+Ensolo zonna ez’omu bibira ne zitandika okutambulatambula.
21 Empologoma envubuka ziwuluguma nga ziyigga eky’okulya,+Era zinoonya eky’okulya Katonda ky’anaaziwa.+
22 Enjuba bw’evaayo,Nga zigenda zigalamira mu bisulo byazo.
23 Abantu ne bagenda ku mirimu gyabwe,Ne bakola okutuusa akawungeezi.
24 Bye wakola nga bingi, Ai Yakuwa!+
Byonna wabikola n’amagezi.+
Ensi ejjudde ebintu bye wakola.
25 Waliwo ennyanja ennene ennyo,Erimu ebiramu ebitabalika, ebinene n’ebitono.+
26 Okwo ebyombo kwe bitambulira,Ne Leviyasani,+ gye wakola okuzannyira omwo.
27 Byonna birindirira ggwe,Obiwe emmere mu kiseera ekituufu.+
28 Gy’obiwa gye birya.+
Bw’oyanjuluza engalo zo, nga bifuna ebintu ebirungi bingi.+
29 Bw’okweka obwenyi bwo, nga bisoberwa.
Bw’obiggyako omwoyo gwabyo, nga bifa nga biddayo mu nfuufu.+
30 Bw’osindika omwoyo gwo, nga bitondebwa,+Era ensi n’ogizza buggya.
31 Ekitiibwa kya Yakuwa kya kubaawo emirembe n’emirembe.
Yakuwa ajja kusanyukira emirimu gye.+
32 Atunuulira ensi n’ekankana;Akwata ku nsozi ne zinyooka.+
33 Nja kuyimbira Yakuwa+ obulamu bwange bwonna;Nja kuyimba ennyimba ezitendereza Katonda wange ekiseera kyonna kye nnaamala nga ndi mulamu.+
34 Ebirowoozo byange ka bimusanyusenga.
Nja kusanyukiranga mu Yakuwa.
35 Aboonoonyi bajja kuggwaawo mu nsi,Era ababi bajja kuba tebakyaliwo.+
Ka ntendereze Yakuwa. Mutendereze Ya!
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Zabbuli 104
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ebibuuzo Ebiva mu Basomi
Yesu yagamba Abasaddukaayo nti abo abalizuukizibwa “tebaliwasa era tebalifumbirwa.” (Luk. 20:34-36) Yali ayogera ku abo abanaazuukizibwa okubeera ku nsi?
Ekibuuzo ekyo kikulu nnyo, naddala eri abo abaafiirwa bannaabwe mu bufumbo. Abantu ng’abo bayinza okuba nga bandyagadde okuddamu okubeera awamu ne bannaabwe abo mu nsi empya, nga bali mwami na mukyala. Ssemwandu omu yagamba nti: “Nze ne mukyala wange tetwasalawo kukomya bufumbo bwaffe. Twali twagala okubeera mu bufumbo bwaffe nga tuweereza Yakuwa emirembe gyonna. Sinnakyusa kirowoozo kyange.” Kyandiba nti abo abaafa bwe banaazuukizibwa bajja kuddamu okuwasa oba okufumbirwa? Eky’okuddamu kiri nti, tetumanyi.
Okumala emyaka mingi, ebitabo byaffe bibadde bigamba nti ebigambo bya Yesu ebyo ebikwata ku kuzuukira n’okuwasa biyinza okuba nga bikwata ku abo abanaazuukizibwa okubeera mu nsi empya era nti bwe banaazuukizibwa, tebajja kuwasa oba kufumbirwa. * (Mat. 22:29, 30; Mak. 12:24, 25; Luk. 20:34-36) Naye, kyandiba nti ebigambo bya Yesu ebyo bikwata ku kuzuukira kw’abo abagenda mu ggulu? Ka twetegereze ebyo Yesu bye yayogera.
Lowooza ku ebyo ebyaliwo. (Soma Lukka 20:27-33.) Abasaddukaayo, abantu abaali batakkiririza mu kuzuukira, baagezaako okukema Yesu nga bamubuuza ebikwata ku kuzuukira ne ku ky’omusajja okuwasa nnamwandu wa muganda we. * Yesu yabagamba nti: “Abaana b’omu nteekateeka eno ey’ebintu bawasa era bafumbirwa, naye abo abagwanira okufuna obulamu mu nteekateeka eri ey’ebintu awamu n’okuzuukizibwa okuva mu bafu, tebaliwasa era tebalifumbirwa. Mu butuufu, baliba tebakyayinza kufa nate, kubanga baliba nga bamalayika, era baliba baana ba Katonda kubanga baliba bazuukiziddwa.”
Lwaki ebitabo byaffe bibadde bigamba nti Yesu ayinza okuba nga yali ayogera ku abo abanaazuukizibwa okubeera ku nsi? Waliwo ensonga enkulu bbiri. Esooka, Abasaddukaayo bwe baabuuza Yesu ekibuuzo ekyo bayinza okuba nga baali boogera ku abo abanaazuukizibwa okubeera ku nsi era Yesu ayinza okuba nga yabaddamu ng’asinziira ku ekyo kye baali balowooza. Ey’okubiri, Yesu bwe yali abaddamu, yamaliriza ayogera ku Ibulayimu, Isaaka, ne Yakobo, abasajja abeesigwa abajja okuzuukizibwa okubeera ku nsi.
Kyokka, kisoboka okuba nti Yesu yali ayogera ku abo abanaazuukizibwa okugenda mu ggulu. Lwaki tugamba bwe tutyo? Ka twetegerezeeyo ensonga bbiri eziri mu bigambo bya Yesu ebyo.
“Abo abagwanira . . . okuzuukizibwa okuva mu bafu.” Abaafukibwako amafuta abeesigwa boogerwako ng’abo ‘abagwanira obwakabaka bwa Katonda.’ (2 Bas. 1:5, 11) Okusinziira ku ssaddaaka y’ekinunulo kya Kristo, Katonda abatwala okuba abatuukirivu era bwe bafa, abatwala ng’abataliiko musango. (Bar. 5:1, 18; 8:1) Abaafukibwako amafuta abo bayitibwa ‘abalina essanyu era abatukuvu’ era batwalibwa okuba nti bagwanira okuzuukira okufuna obulamu mu ggulu. (Kub. 20:5, 6) Ku luuyi olulala, mu abo abanaazuukizibwa okubeera ku nsi mulimu “n’abatali batuukirivu.” (Bik. 24:15) Naye ddala abatali batuukirivu abo basobola okwogerwako ng’abo ‘abagwanira’ okuzuukizibwa?
“Baliba tebakyayinza kufa nate.” Yesu teyagamba nti: “Tebaliddamu kufa nate.” Wabula yagamba nti: “Baliba tebakyayinza kufa nate.” Enkyusa za Bayibuli endala zigamba nti “okufa kujja kuba tekukyabalinako buyinza.” Abaafukibwako amafuta abafa nga beesigwa bazuukizibwa ne bagenda mu ggulu ne baweebwa obulamu obutasobola kuzikirizibwa. (1 Kol. 15:53, 54) Abo abazuukizibwa okugenda mu ggulu, okufa kuba tekukyabalinako buyinza. *
Ebyo bye tulabye bituyigiriza ki? Kiyinzika okuba nti ebigambo bya Yesu ebikwata ku kuwasa n’okufumbirwa bikwata ku abo abazuukizibwa okugenda mu ggulu. Bwe kiba kityo, ekyo kiba kitegeeza nti abo abazuukizibwa okugenda mu ggulu: (1) Tebawasa era tebafumbirwa, (2) tebasobola kufa, era (3) mu ngeri emu oba endala balinga bamalayika, ebitonde eby’omwoyo ebibeera mu ggulu. Kyokka ekyo kireetawo ebibuuzo ebirala.
Ekisooka, lwaki Yesu yandyogedde ku kuzuukira kw’abo abagenda mu ggulu ng’ayanukula Abasaddukaayo abayinza okuba nga baali boogera ku kuzuukira kw’abo abanaabeera ku nsi? Emirundi mingi Yesu bwe yabanga ayanukula abantu abaabanga bamuziyiza, teyabaddangamu ng’asinziira ku ebyo bye baabanga balowooza. Ng’ekyokulabirako, lumu Abayudaaya bwe baayagala abakolereyo ekyamagero, Yesu yabagamba nti: “Mumenye yeekaalu eno, ndigizimbira mu nnaku ssatu.” Yesu yali akimanyi nti baali balowooza ku yeekaalu eyali mu Yerusaalemi, “naye [ye] yali ayogera ku yeekaalu ya mubiri gwe.” (Yok. 2:18-21) Mu ngeri y’emu, Yesu ayinza okuba nga yakiraba nti kyali tekyetaagisa kuddamu kibuuzo kya Basaddukaayo bannanfuusi abaali batakkiririza mu kuzuukira era abaali batakkiriza nti waliyo bamalayika. (Nge. 23:9; Mat. 7:6; Bik. 23:8) Mu kifo ky’ekyo, ayinza okuba ng’aliko ebintu ebikulu ebikwata ku kuzuukira okw’abo abagenda mu ggulu bye yali ayagala abayigirizwa be abeesigwa, abandibadde n’essuubi eryo, bategeere.
Eky’okubiri, lwaki Yesu yakomekkereza ayogera ku Ibulayimu, Isaaka, ne Yakobo, abajja okuzuukizibwa okubeera ku nsi? (Soma Matayo 22:31, 32.) Weetegereze nti bwe yali tannayogera ku basajja abo abeesigwa, Yesu yagamba nti: “Ku bikwata ku kuzuukira kw’abafu.” Mu kwogera ebigambo ebyo, Yesu ayinza okuba nga yali alaga nti yali avudde ku kwogera ku abo abagenda mu ggulu, era nti kati yali agenda kwogera ku abo abanaazukizibwa okubeera ku nsi. Yesu yali akimanyi nti Abasaddukaayo baali bakkiririza mu ebyo Musa bye yawandiika, bwe kityo yajuliza ebyo Katonda bye yagamba Musa ng’ali kumpi n’ekisaka ekyali kyaka omuliro. Yesu yali ayagala Abasaddukaayo bakakase nti Katonda ajja kuzuukiza abantu babeere ku nsi.
Eky’okusatu, bwe kiba nti ebigambo bya Yesu ebyo bikwata ku abo abazuukizibwa okugenda mu ggulu, ekyo kitegeeza nti abo abanaazuukizibwa okubeera ku nsi bajja kuwasa oba okufumbirwa? Ekigambo kya Katonda tekiddamu kibuuzo ekyo butereevu. Bwe kiba nti ddala Yesu yali ayogera ku abo abazuukizibwa okugenda mu ggulu, olwo nno ebigambo bye ebyo tebiraga obanga abo abanaazuukizibwa okubeera mu nsi empya bajja kuwasa oba bajja kufumbirwa.
Kyokka, Ekigambo kya Katonda kiraga lwatu nti okufa kukomya obufumbo. N’olwekyo, oyo aba afiiriddwako munne mu bufumbo tasaanidde kulowooza nti kikyamu okuddamu okuwasa oba okufumbira. Ekyo buli omu y’alina okukyesalirawo. Tewali n’omu asaanidde kunenya muntu ng’oyo singa aba asazeewo okuddamu okuwasa oba okufumbirwa.
Kya lwatu nti tuyinza okuba nga tulina ebibuuzo bingi bye twebuuza ebikwata ku bulamu mu nsi empya. Naye mu kifo ky’okudda awo okuteebereza ku by’okuddamu, tusaanidde okulindirira tulabe ekinaabaawo. Mu butuufu, tusaanidde okuba abakakafu nti: Abantu abeesigwa bajja kuba basanyufu nnyo mu nsi empya kubanga Yakuwa ajja kwanjuluza engalo ze, awe abantu byonna bye beetaaga.
^ lup. 4 Laba Watchtower eya Jjuuni 1, 1987, olupapula 30-31.
^ lup. 5 Mu biseera by’edda, omusajja Omuisiraeri bwe yafanga nga talese mwana wa bulenzi, muganda we yatwalanga nnamwandu n’amuzaalamu omwana ow’obulenzi, erinnya ly’oyo eyabanga afudde lireme okusaanawo.
^ lup. 9 Abo abanaazukizibwa okubeera ku nsi bajja kufuna obulamu obutaggwaawo, so si obulamu obutasobola kuzikirizibwa. Okusobola okumanya enjawulo eri wakati w’obulamu obutaggwaawo n’obulamu obutasobola kuzikirizibwa, laba Watchtower eya Apuli 1, 1984, olupapula 30-31.


text:
ESSUULA 110
Olunaku Yesu lw’Asembayo Okuba ku Yeekaalu
MATAYO 23:25–24:2 MAKKO 12:41–13:2 LUKKA 21:1-6
YESU YEEYONGERA OKUNENYA ABAKULEMBEZE B’EDDIINI
YEEKAALU EJJA KUZIKIRIZIBWA
NNAMWANDU OMWAVU AWAAYO OBUSENTE BUBIRI
Ku mulundi gw’asembayo okubeera ku yeekaalu, Yesu yeeyongera okwanika obunnanfuusi bw’abawandiisi n’Abafalisaayo. Akozesa olulimi olw’akabonero ng’agamba nti: “Muyonja ebikopo n’ebibya kungulu naye nga munda mujjudde omunyago n’obuteefuga. Ggwe Omufalisaayo omuzibe w’amaaso, sooka oyonje munda w’ekikopo n’ekibya, ne kungulu nakwo kulyoke kubeere kuyonjo.” (Matayo 23:25, 26) Wadde ng’Abafalisaayo bakwata butiribiri amateeka agakwata ku kwerongoosa oba agakwata ku ndabika ey’okungulu, tebafaayo kukola ku ekyo kye bali munda era tebafaayo kulongoosa mitima gyabwe egy’akabonero.
Obunnanfuusi bwabwe era bweyolekera mu ky’okuba nti beetegefu okuzimba n’okutonaatona amalaalo ga bannabbi. Kyokka, nga Yesu bw’agamba, “baana b’abo abatta bannabbi.” (Matayo 23:31) Ekyo kyeyolekera mu ky’okuba nti baagala okutta Yesu.—Yokaana 5:18; 7:1, 25.
Oluvannyuma Yesu alaga ekyo ekijja okutuuka ku bakulembeze b’eddiini abo singa tebeenenya. Agamba nti: “Mmwe emisota, era abaana b’emisota egy’obusagwa, mulidduka mutya omusango gwa Ggeyeena?” (Matayo 23:33) Okumpi awo waliwo Ekiwonvu kya Kinomu omwokerwa kasasiro, era Yesu akikozesa okukiikirira okuzikirira okw’emirembe n’emirembe okujja okutuuka ku bawandiisi n’Abafalisaayo abo ababi.
Abayigirizwa ba Yesu ba kumukiikirira nga ‘bannabbi, ng’abasajja ab’amagezi, era ng’abayigiriza.’ Banaayisibwa batya? Ng’ayogera eri abakulembeze b’eddiini, Yesu agamba nti: “Abamu [ku bayigirizwa bange] mulibatta era ne mubakomerera, abalala mulibakubira mu makuŋŋaaniro gammwe era ne mubayigganya mu buli kibuga, mulyoke mubeereko omusango gw’okuyiwa omusaayi gwonna ogw’abatuukirivu ogwayiika ku nsi, okuva ku gwa Abbeeri omutuukirivu okutuuka ku gwa Zekkaliya [gwe mwatta].” Agattako nti: “Mazima mbagamba nti, ebintu bino byonna bijja kutuuka ku mulembe guno.” (Matayo 23:34-36) Ekyo kyennyini kye kibaawo mu mwaka gwa 70 E.E., eggye lya Rooma bwe lizikiriza Yerusaalemi era ne litta n’Abayudaaya nkumi na nkumi.
Bw’alowooza ku bintu ebyo ebibi ebigenda okubaawo, Yesu akwatibwa ennaku n’agamba nti: “Yerusaalemi, Yerusaalemi, atta bannabbi era akuba amayinja abatumiddwa gy’ali—mirundi emeka gye nnayagala okukuŋŋaanya abaana bo ng’enkoko bw’ekuŋŋaanya obwana bwayo mu biwaawaatiro byayo! Naye temwakyagala. Laba! Ennyumba yammwe ebalekeddwa nga kifulukwa.” (Matayo 23:37, 38) Abo abawulira ebigambo ebyo bateekwa okuba nga beebuuza ‘nnyumba’ ki Yesu gy’ayogerako. Kyandiba nti ayogera ku yeekaalu ey’ekitiibwa eri wano mu Yerusaalemi, erabika ng’eriko obukuumi bwa Katonda?
Oluvannyuma Yesu agattako nti: “Mbagamba nti, temuliddayo kundaba okutuusa lwe muligamba nti, ‘Aweereddwa omukisa oyo ajjira mu linnya lya Yakuwa!’” (Matayo 23:39) Ajuliza ebigambo by’obunnabbi ebiri mu Zabbuli 118:26, awagamba nti: “Aweereddwa omukisa oyo ajjira mu linnya lya Yakuwa; tubawa omukisa nga tusinziira mu nnyumba ya Yakuwa.” Kya lwatu nti oluvannyuma lwa yeekaalu eyo okuzikirizibwa, tewali n’omu ajja kujja mu yeekaalu eyo mu linnya lya Katonda.
Yesu kati agenda mu kitundu kya yeekaalu awali obusanduuko omusuulibwa ssente, obufaanana ng’amakondeere. Obusanduuko obwo bulina obumwa obutono waggulu waabwo abantu mwe bayisa ssente ze basuulamu. Yesu alaba Abayudaaya abatali bamu nga basuulamu ssente, ng’abagagga “basuulamu ssente nnyingi” ng’ebirabo. Oluvannyuma Yesu alaba nnamwandu omwavu ng’asuulamu “obusente bubiri obw’omuwendo omutono ennyo.” (Makko 12:41, 42) Tewali kubuusabuusa nti Yesu amanyi engeri Katonda gy’asanyuseemu olw’ekirabo ekyo nnamwandu ky’awaddeyo.
Yesu ayita abayigirizwa be n’abagamba nti: “Mazima ddala mbagamba nti nnamwandu ono omwavu ataddemu kingi okusinga abalala bonna abatadde ssente mu busanduuko.” Mu ngeri ki? Yesu agamba nti: “Abalala bonna bataddemu ku bibafikkiridde, naye ye, wadde ng’ali mu bwetaavu, ataddemu byonna by’abadde alina.” (Makko 12:43, 44) Ng’endowooza ya nnamwandu oyo n’ebikolwa bye bya njawulo nnyo ku by’abakulembeze b’eddiini!
Olunaku lwa Nisaani 11 lukyagenda mu maaso, era Yesu ava mu yeekaalu omulundi gwe ogusembayo. Omu ku bayigirizwa be amugamba nti: “Omuyigiriza, laba! Amayinja gano n’ebizimbe nga byewuunyisa!” (Makko 13:1) Mu butuufu, agamu ku mayinja agaakozesebwa okuzimba ebisenge bya yeekaalu manene nnyo ne kiba nti omuntu bw’agitunuulira akiraba nti ŋŋumu era mpangaazi. Naye ebigambo Yesu by’addako okwogera byewuunyisa. Agamba nti: “Ebizimbe bino ebirungi ennyo obiraba? Wano tewali jjinja lirisigala ku linnaalyo; gonna galisuulibwa wansi.”—Makko 13:2.
Oluvannyuma lw’okwogera ebigambo ebyo, Yesu n’abatume be bayita mu kiwonvu kya Kidulooni ne balinnya ku Lusozi olw’Emizeyituuni. Wabaawo akaseera Yesu lw’aba ng’ali n’abatume be bana, Peetero, Andereya, Yakobo, ne Yokaana. Awo we bali basobola bulungi okulengera yeekaalu eyo erabika obulungi.


text:
ESSUULA 35
Tusobola Okuzuukira!
BWE tunaaba tufudde, Katonda anaatuzuukiza ne tuddamu okuba abalamu?— Omusajja omulungi Yobu yali akikkiriza nti Katonda ayagala nnyo okuzuukiza abantu. N’olwekyo, Yobu bwe yalowooza nti anaatera okufa, yagamba Katonda nti: ‘Olimpita, nange ne nkuyitaba.’ Yobu yagamba nti Yakuwa yandyesunze, oba yandyagadde nnyo okumuzuukiza.
Yesu alinga Kitaawe, Yakuwa Katonda. Yesu ayagala okutuyamba. Omusajja omulwadde w’ebigenge bwe yamugamba nti, “bw’oba oyagala, osobola okunnongoosa,” Yesu yamuddamu nti: “Njagala.” Era Yesu yawonya omusajja oyo omugenge.
Yesu yayigira ku Kitaawe okwagala abaana abato. Edda ennyo, emirundi ebiri, Yakuwa yakozesa abaweereza be okuzuukiza abaana abato. Eriya yeegayirira Yakuwa okuzuukiza mutabani w’omukazi eyali amusembeza ewuwe. Era Yakuwa yamuzuukiza. Ate era Yakuwa yakozesa omuweereza we Erisa okuzuukiza omulenzi eyali afudde.
Tekikusanyusa nnyo okukimanya nti Yakuwa atwagala nnyo?— Takoma kutulowoozaako nga tuli balamu. Naye era atulowoozaako ne bwe tuba nga tufudde. Yesu yagamba nti abo Kitaawe b’ayagala ne bwe baba nga bafudde Kitaawe abatwala ng’abalamu! (Lukka 20:38) Bayibuli egamba nti “ka kube kufa, oba bulamu, oba ebintu ebiriwo kati, oba ebigenda okujja, tebirisobola kutwawukanya ku kwagala kwa Katonda”
Yesu bwe yali ku nsi, yalaga nti Yakuwa afaayo nnyo ku baana abato. Yesu yawangayo ekiseera okwogera n’abaana abato ebikwata ku Katonda. Naye obadde okimanyi nti Katonda yawa Yesu obuyinza okuzuukiza abafu?— Ka twogere ku mulundi Yesu lwe yazuukiza muwala wa Yayiro ow’emyaka 12.
Yayiro ne mukyala we awamu n’omwana waabwe omu yekka, baali babeera kumpi n’Ennyanja y’e Ggaliraaya. Lumu, muwala waabwe omuto yalwala nnyo, era Yayiro n’alaba ng’agenda kufa. Yatandika okulowooza ku Yesu, omusajja omwatiikirivu gwe yali awuliddeko nti asobola okuwonya abantu. N’olwekyo Yayiro yagenda okumunoonya. Yasanga Yesu ng’ayigiriza abantu ku lubalama lw’Ennyanja y’e Ggaliraaya.
Yayiro yayita mu kibiina ky’abantu n’atuuka awaali Yesu n’avunnama ku bigere bya Yesu. Yagamba Yesu nti: ‘Muwala wange mulwadde nnyo. Nkwegayiridde, jjangu omuyambe.’ Amangu ago, Yesu yagenda ne Yayiro. Ekibiina ky’abantu abaali bazze okulaba Omuyigiriza Omukulu nakyo kyabagoberera. Naye bwe baali baakatambulako katono, abasajja abamu abaava mu maka ga Yayiro ne babamugamba nti: “Muwala wo afudde. Lwaki otawaanya omuyigiriza?”
Yesu yawulira ebigambo by’abasajja abo. Yamanya ennaku ey’amaanyi Yayiro gye yalina olw’okufiirwa omwana we omu yekka. N’olwekyo yamugamba nti: ‘Totya. Beera n’okukkiriza mu Katonda, muwala wo ajja kuba bulungi.’ Beeyongera okutambula okutuusa lwe baatuuka mu maka ga Yayiro. Baasanga abantu bakaaba. Baali banakuwavu nnyo olw’okufiirwa mukwano gwabwe omuto. Naye Yesu yabagamba nti: ‘Mulekere awo okukaaba, omwana tafudde naye yeebase.’
Yesu bwe yayogera ebigambo ebyo, abantu baatandika okumusekerera kubanga baali bamanyi nti omuwala afudde. Naye olowooza lwaki Yesu yagamba nti omuwala yali yeebase?— Olowooza kiki kye yali ayagala okuyigiriza abantu abo?— Yali ayagala bakimanye nti okufa kufaananako okwebaka otulo otw’amaanyi. Yali ayagala okubayigiriza nti ng’akozesa amaanyi ga katonda, asobola okuzuukiza omuntu afudde nga naffe bwe tuyinza okuzuukusa omuntu eyeebase.
Yesu yagamba abantu bonna bafulume mu nnyumba okuggyako omutume Peetero, Yakobo, ne Yokaana awamu n’abazadde b’omuwala. Oluvannyuma yagenda awaali omwana. Yamukwata ku mukono n’agamba nti: ‘Muwala, golokoka!’ Amangu ago, omuwala yasituka n’atandika okutambula! Taata we ne maama ne basanyuka nnyo.
Kati lowooza ku kino. Bwe kiba nti Yesu yasobola okuzuukiza omuwala oyo omuto, olowooza asobola okuzuukiza n’abantu abalala?— Olowooza alikikola?— Yee, ajja kukikola. Yesu kennyini yagamba nti: “Ekiseera kijja bonna abali mu ntaana lwe baliwulira eddoboozi [lyange] ne bavaamu.”
Olowooza Yesu ayagala okuzuukiza abantu?— Ekyokulabirako ekirala ekiri mu Bayibuli kituyamba okuddamu ekibuuzo ekyo. Lumu, ekyo ekyaliwo okumpi n’ekibuga ky’e Nayini kiraga engeri Yesu gy’awuliramu ng’abantu bakaaba olw’okufiirwa abantu baabwe.
Omukazi omu eyali afiiriddwa mutabani we yali atambula n’ekibinja ky’abantu abaali bava e Nayini nga bagenda okuziika mutabani we. Emabegako, omukazi oyo yafiirwa bba, era kati yali afiiriddwa n’omwana we omu yekka gwe yalina. Ng’ateekwa okuba nga yali munakuwavu nnyo! Bangi ku bantu b’omu Nayini baali wamu n’omukazi oyo nga batwala omulambo gw’omwana we ebweru w’ekibuga. Omukazi oyo yali akaaba nnyo era ng’abantu tebalina kye bayinza kukola kumubudaabuda.
Ku lunaku olwo, Yesu n’abayigirizwa be baali bagenda mu kibuga ky’e Nayini. Bwe baali banaatera okutuuka ku mulyango gw’ekibuga ekyo, baasisinkana ekibinja ky’abantu nga kigenda okuziika omwana w’omukazi oyo. Yesu bwe yalaba omukazi ng’akaaba, n’amusaasira. Yawulira bubi nnyo olw’ennaku ey’amaanyi omukazi oyo gye yalina. Yayagala okumuyamba.
Bwe kityo, yamugamba mu bukkakkamu nti: “Lekera awo okukaaba.” Abantu bonna ne bamutunuulira. Yesu bwe yasemberera omulambo, abantu bonna beebuuza kye yali agenda okukola. Awo Yesu n’agamba nti: “Muvubuka, nkugamba nti Situka!” Amangu ago, n’atuula, era n’atandika okwogera!
Tebeerezaamu engeri omukazi oyo gye yawuliramu! Wandiwulidde otya ng’omuntu wo abadde afudde azuukidde?— Kino tekiraga nti ddala Yesu ayagala abantu era nti ayagala nnyo okubayamba?— Tebeereza essanyu eriribaawo mu nsi ya Katonda empya nga twaniriza abantu abazuukidde!
Abamu ku abo abalizuukizibwa mu kiseera ekyo, baliba abantu be twali tumanyi, nga mw’otwalidde n’abaana abato. Tujja kusobola okubategeera nga Yayiro bwe yasobola okutegeera muwala we Yesu gwe yazuukiza. Abalala abalizuukizibwa, baliba abantu abaafa emyaka mingi nnyo emabega. Naye Katonda tajja kubeerabira wadde nga baaliwo dda nnyo.
Si kirungi nnyo okukimanya nti Yakuwa Katonda n’Omwana we, Yesu, batwagala nnyo?— Baagala tubeere balamu, si kumala myaka mitono, wabula mirembe gyonna!
Okusobola okumanya ebisingawo ku ssuubi ery’ekitalo ery’okuzuukira, soma Isaaya 25:8; Ebikolwa 24:15; ne 1 Abakkolinso 15:20-22.


text: 10 Ab’oluganda, kye njagala mu mutima gwange era kye nsaba Katonda ku lwabwe kye kino, nti balokolebwe.+2 Mbawaako obujulirwa nti banyiikira okuweereza Katonda;+ naye okunyiikira kwabwe tekwesigamye ku kumanya okutuufu.3 Olw’obutamanya mitindo gya Katonda egy’obutuukirivu,+ naye ne beeteerawo egyabwe ku bwabwe,+ tebaagoberera mitindo gya Katonda egy’obutuukirivu.+4 Kubanga Kristo ye nkomerero y’Amateeka,+ buli akkiriza asobole okufuna obutuukirivu.+5 Musa yawandiika ku butuukirivu obufunibwa okuyitira mu Mateeka n’agamba nti: “Omuntu akola ebintu ebyo anaabanga mulamu olw’ebyo.”+6 Naye obutuukirivu obuva mu kukkiriza bugamba nti: “Togambanga mu mutima gwo nti,+ ‘Ani anaalinnya mu ggulu?’+ kwe kugamba, okuleeta Kristo ku nsi;7 oba, ‘Ani anakka mu bunnya?’+ kwe kugamba, okuggya Kristo mu bafu.”8 Naye Ekyawandiikibwa kigamba ki? Kigamba nti: “Ekigambo kiri kumpi naawe, kiri mu kamwa ko ne mu mutima gwo”;+ kwe kugamba, “ekigambo” eky’okukkiriza kye tubuulira.9 Kubanga, singa olangirira mu lujjudde n’akamwa ko nti Yesu ye Mukama waffe,+ era n’okkiriza mu mutima gwo nti Katonda yamuzuukiza mu bafu, ojja kulokolebwa.10 Kubanga omuntu akkiriza na mutima gwe okufuna obutuukirivu, naye ayatula na kamwa ke mu lujjudde+ okufuna obulokozi.11 Kubanga ekyawandiikibwa kigamba nti: “Tewali n’omu amukkiririzaamu aliswala.”+12 Kubanga tewali njawulo wakati wa Muyudaaya na Muyonaani.+ Bonna Mukama waabwe y’omu, agabira mu bungi abo bonna abamukoowoola.13 Kubanga “buli alikoowoola erinnya lya Yakuwa* alirokolebwa.”+14 Naye banaakoowoola batya gwe batannakkiririzaamu? Era banakkiririza batya mu gwe batannawulirako? Era banaawulira batya nga tewali abuulira?15 Era banaabuulira batya nga tebatumiddwa?+ Nga bwe kyawandiikibwa nti: “Ebigere by’abo abalangirira amawulire amalungi ag’ebintu ebirungi nga birabika bulungi!”+16 Naye si bonna nti baagondera amawulire amalungi. Kubanga Isaaya yagamba nti: “Yakuwa,* ani akkiririzza mu kigambo kye twawulira?”+17 N’olwekyo, okukkiriza kufunibwa oluvannyuma lw’okuwulira ekigambo.+ Era ekigambo kiwulirwa nga waliwo ayogera ebikwata ku Kristo.18 Naye ka mbuuze, Tebaawulira? Ddala baawulira, kubanga “eddoboozi lyabyo lyabuna ensi yonna, era obubaka bwabyo bwatuuka ensi gy’ekoma.”+19 Ka mbuuze, Isirayiri teyamanya?+ Okusooka Musa agamba nti: “Ndibakwasa obuggya nga nkozesa eggwanga eritalina mugaso; ndibaleetera okusunguwala nga nkozesa eggwanga essirusiru.”+20 Naye Isaaya ayoleka obuvumu bwa maanyi n’agamba nti: “Nnazuulibwa abo abaali batannoonya;+ nnamanyibwa abo abaali batambuulirizaako.”+21 Kyokka ayogera bw’ati ku Isirayiri: “Olunaku lwonna ngololedde emikono gyange abantu abajeemu era abawaganyavu.”+


text:
OMUNAALA GW'OMUKUUMI—OGW'OKUSOMA MU KIBIINA Janwali 2016
Magazini eno erimu ebitundu eby’okusoma okuva nga Febwali 29 okutuuka nga Apuli 3, 2016.
Beewaayo Kyeyagalire
—Mu Oceania
Abajulirwa ba Yakuwa abaweereza awali obwetaavu obusingako mu Oceania boolekaganye batya n’okusoomooza kwe basanze?
“Mweyongere Okwagalana ng’Ab’Oluganda”!
Ekyawandiikibwa ky’omwaka 2016 kisobola okutuyamba okwetegekera ebiseera ebijja mu maaso.
Kirage nti Osiima ‘Ekirabo kya Katonda Ekitalojjeka’
Okwagala Katonda kwe yatulaga kutukubiriza kutya okukoppa Yesu, okwagala baganda baffe, n’okusonyiwa abalala?
Omwoyo Guwa Obujulirwa n’Omwoyo Gwaffe
Omuntu afuuka atya eyafukibwako amafuta? Kiki ekibaawo ng’omuntu afukiddwako amafuta?
“Tuligenda Nammwe”
Kiki kye tusaanidde okujjukira ku 144,000?
Okukolera Awamu ne Katonda
—Kituleetera Essanyu Lingi
Okukolera awamu ne Katonda kituleetera kitya essanyu era kitukuuma kitya?


text:
Semeo akakasa nti ab’e Mubende baamusaba eky’okuggya ekkomo ku myaka
Omubaka mu Palamenti owa Kasanda ey'amaserengeta Semeo Nsubuga Muwanga asekeredde abo ababadde bagamba nti abantu mu kitundu kye tebawagira kya kukwata ku semateeka w'eggwanga okukyusa ennyingo ya 102b.
Semewo Nsubuga bino abyogeredde ku kyalo Nkokoma mu Ggombolola ye Kiganda e Mubende era n'asekerera abo bonna ababadde bagamba nti tasobola kulinnya bigere mu kitundu ky'akiikirira n'agamba nti bano boogera byabwe.
Annyonnyodde nti abantu bonna bazzenga asisinkana mu kitundu kino bazzenga bamusaba okukwata mu ssemateeka okuggyawo ekkomo ku myaka gy'o omukulembeze w'eggwanga era n'ategeeza nti Banna Mubende bawagizi nnyo ba NRM nga n'o lutalo olwaleeta eno mu buyinza gye lwatandikira.


text:
Nandala Mafabi yerayiridde okugenda mu maaso n’enkungaana za Togikwatako
Omubaka mu Palamenti owa Budadiri ey'obugwanjuba ate nga ye Ssaabawandiisi w'ekibiina kya FDC, oluvannyuma lw'okumala ennaku bbiri mu kaduukulu ka Police, Nathan Nandala Mafabi yerayiridde okugenda mu maaso n'okukuba enkungaana mu balonzi be ku nsonga z'okuggya ekkomo ku myaka gy'omukulembeze w'eggwanga.
Nandala nga yagombebwamu obwala e Mbale ku lwokutaano n'atwalibwa ku kitebe kya Police e Tororo era n'aggulwako emisango gy'okuleeta obutabanguko nga akulemberamu abantu okwekalakaasa nga bawakanya eky'okuggya ekkomo ku myaka gya Pulezidenti.
Sowedi Mansur ayogerera Police mu mu bitundu bya Elgon agamba nti Mafabi yateereddwa ku kakalu ka Police era nga yagguddwako emisango gy'okukuma omuliro mu bantu .


text:
Chapter 1
1 Ekigambo kya Mukama ekyaja eri Mikka, Omumolasuuti, mu mirembe gya Yosamu, Akazi, ne Keezeekiya, bassekabaka ba Yuda, kye yalaba ku Samaliya ne ku Yerusaalemi.
2 Muwulire, mmwe ab'amawanga mwenna; tega amatu go, ggwe ensi, n'ebyo byonna ebirimu; Mukama Katonda abe mujulirwa eri mmwe, Mukama ng'ayima mu yeekaalu ye entukuvu.
3 Kubanga, laba, Mukama ava mu kifo kye, alikka alitambulira ku bifo ebigulumivu eby'ensi.
4 N'ensozi zirisaanuuka wansi we n'enkonko ziryatika ng'ebisenge by'enjuki mu maaso g'omuliro, ng'amazzi agayiikira awali ebbanga.
5 Olw'okwonoona kwa Yakobo ebyo byonna biribaawo n'olw'ebibi eby'ennyumba ya Isiraeri. Okwonoona okwa Yakobo kiki? si Samaliya? ebifo ebigulumivu ebya Yuda kiki? si Yerusaalemi?
6 Kale ndifuula Samaliya ng'ekifunvu mu ttale; ng'ebizabbibu ebisimbe; nange ndisuula amayinja gaakyo mu lukonko, era ndyerula emisingi gyakyo.
7 Ebifaananyi byakyo byonna birisekulwasekulwa n'empeera zaakyo zonna ziryokebwa omuliro, nange ndizikiriza ebifaananyi byakyo byonna; kubanga yazikuŋŋaanya nga ziva mu mpeera ey'omukazi omwenzi, era ziridda eri empeera ey'omwenzi.
8 Kyendiva mpowoggana, ndikuba ebiwoobe, nditambula nga nnyambudde engoye zange era nga ndi bwereere; ndikaaba ng'ebibe, ndijoonajoona nga bamaaya.
9 Kubanga ebiwundu bye tebiwonyezeka; kubanga kituuse ne ku Yuda; kituuse ku luggi olwa wankaaki olw'abantu bange, era ku Yerusaalemi.
10 Temukibuulira mu Gaasi, temukaaba amaziga n'akatono: ku Besuleyafula nneekulukuunyizza mu nfuufu.
11 Muyite muveeyo, ggwe abeera mu Safiri, ng'oli bwereere, era ng'okwatibwa ensonyi; oyo abeera mu Zanani tavuddeemu; ebiwoobe bya Beswezeeri birikuggyako ekikondo kyakyo.
12 Kubanga oyo abeera mu Malosi yeeraliikirira ng'alindirira ebirungi; kubanga akabi kasse, kavudde eri Mukama ku luggi olwa wankaaki olwa Yerusaalemi.
13 Siba eggaali ku mbalaasi esinga embiro, ggwe abeera mu Lakisi: oyo ebibi kwe byasookera eri omuwala wa Sayuuni; kubanga ebyonoono bya Isiraeri byalabika mu ggwe.
14 Kyoliva owa ekirabo Molesesu-gaasi, eky'okusiibula; ennyumba za Akuzibu ziriba eky'obulimba eri bassekabaka ba Isiraeri.
15 Nkyagenda okuleeta gy'oli, ggwe abeera mu Malesa, oyo aliba nnannyini ggwe; ekitiibwa kya Isiraeri kirituuka era ku Adulamu.
16 Weemwe osalire enviiri abaana abakusanyusa; gaziya ekiwalaata kyo ng'empungu; kubanga bakuggiddwako bagenze mu kusibibwa.


text:
Ku kyalo Nakiyanja ekisangibwa mu town y'e Kaliro yewagudde entiisa omukyala ategerekese nga ye Harriet Nambi ow'emyaka 24 bwagudde ku bba Musa Butera namufuta ekyambe ekimuggye mu budde ng'amulanga kugaana kumulaga mukwano
Nambi abadde yakalongoosebwa nga yazaala emyezi ebiri egiyise ng’oba olyawo yemu ku nsonga ebadde eviirako bba okumwewala nasula mu bakyala be abalala
Kigambibwa nti Butera abadde n'abakazi basatu, era nga abadde takyasula wa Nambi, nga kino kyekizze kitabula abafumbo bano.
Atiddwa abadde ssentebe w'abavuzi ba boda boda e Kaliro, ate nga Nambi musomesa mu ssomero lya pulayimale erimu mu kitundu kino.
Okusinzira ku muliriranwa, abantu bano ennaku essatu eziyise bazimaze nga bakubaagana ku nsonga z’amaka
Abeerabiddeko nagabwe bagamba nti abafumbo bano basose kuyomba, kyoka ekyaddiridde ye mukyala okufumita bba akambe.
Abantu abenjawulo okuli ne poliisi bavumiridde ekikolwa eky'obutemu kino.
Omulambo gwa Butera, poliisi egukwasiza abenganda ze bagenda mu maaso n’okuziiko, yo nga bwekola okunoonyereza ku nsonga eno .


text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
-
Musa ne Alooni bagenda mu maaso ga Falaawo (1-5)
-
Okunyigirizibwa kweyongera (6-18)
-
Abayisirayiri banenya Musa ne Alooni (19-23)
5 Oluvannyuma Musa ne Alooni ne bayingira ne bagamba Falaawo nti: “Bw’ati Yakuwa Katonda wa Isirayiri bw’agamba, ‘Leka abantu bange bagende bakwate embaga yange mu ddungu.’”
2 Naye Falaawo n’agamba nti: “Yakuwa y’ani,+ ndyoke mpulirize eddoboozi lye ndeke Abayisirayiri bagende?+ Nze Yakuwa simumanyi, era sijja kuleka Bayisirayiri kugenda.”+
3 Kyokka bo ne bamugamba nti: “Katonda w’Abebbulaniya ayogedde naffe. Tukwegayiridde, tukkirize tugende mu ddungu olugendo lwa nnaku ssatu tuweeyo ssaddaaka eri Yakuwa Katonda waffe,+ aleme kutulwaza oba okututta n’ekitala.”
4 Awo kabaka wa Misiri n’abagamba nti: “Lwaki ggwe Musa ne Alooni muggya abantu ku mirimu gyabwe? Muddeeyo ku mirimu gyammwe!”+
5 Falaawo era n’agamba nti: “Abantu bammwe bangi nnyo mu nsi. Ddala mwagala abantu bano bonna baleke emirimu gyabwe bagende nammwe?”
6 Ku lunaku olwo lwennyini, Falaawo n’alagira abo abaali bakozesa abantu emirimu ne bannampala b’Abayisirayiri nti:
7 “Mulekere awo okuwa abantu essubi ery’okukubisa amatoffaali.+ Bo bennyini bagende balyekuŋŋaanyize.
8 Ate era omuwendo gwennyini ogw’amatoffaali ge babadde bakuba gwe muba mubasalira. Temugukendeezaako kubanga bagayaavu. Eyo ye nsonga lwaki bagamba nti, ‘Twagala kugenda, twagala kuwaayo ssaddaaka eri Katonda waffe!’
9 Mubawe emirimu emizibu ennyo era temubaganya kuwummula, baleme kuwuliriza bigambo bya bulimba.”
10 Awo abo abaali bakozesa abantu emirimu+ ne bannampala b’Abayisirayiri ne bagenda ne bagamba Abayisirayiri nti: “Bw’ati Falaawo bw’agambye, ‘Sigenda kuddamu kubawa ssubi.
11 Mugende mulyenoonyeze yonna gye muyinza okulizuula, naye emirimu gyammwe tegijja kukendeezebwako.’”
12 Awo abantu ne batalaaga buli wamu mu nsi ya Misiri okukuŋŋaanya essubi.
13 Abo abaali babakozesa emirimu ne babakuutira nga bagamba nti: “Buli omu alina okutuukiriza omulimu gwe buli lunaku, nga bw’abadde akola nga waliwo essubi.”
14 Oluvannyuma, abo Falaawo be yassaawo okukozesa abantu emirimu ne bakuba+ abo abaali balondeddwa okuba bannampala b’Abayisirayiri. Baababuuza nti: “Lwaki temuwezezza muwendo gw’amatoffaali gwe mubaddenga mukuba? Jjo temwaguwezezza, n’olwa leero temuguwezezza.”
15 Awo bannampala b’Abayisirayiri ne bagenda eri Falaawo ne bamwemulugunyiza nga bagamba nti: “Lwaki oyisa bw’oti abaweereza bo?
16 Abaweereza bo tebaweebwa ssubi kyokka batugamba nti, ‘Mukube amatoffaali!’ Era abaweereza bo bakubibwa so ng’abantu bo be bali mu nsobi.”
17 Naye n’abagamba nti: “Muli bagayaavu, muli bagayaavu!+ Eyo ye nsonga lwaki mugamba nti: ‘Twagala kugenda, twagala kuwaayo ssaddaaka eri Yakuwa.’+
18 Kale kaakano muddeeyo mukole! Temujja kuweebwa ssubi, naye mulina okukuba omuwendo gw’amatoffaali ogwabagerekerwa.”
19 Awo abaali bannampala b’Abayisirayiri ne balaba nga bali mu buzibu bwa maanyi olw’ekiragiro ekyali kigamba nti: “Temukendeeza ku muwendo gw’amatoffaali gwe mulina okukuba buli lunaku.”
20 Bwe baali bava ewa Falaawo, ne basisinkana Musa ne Alooni abaali bayimiridde awo nga babalindiridde.
21 Amangu ago ne bagamba Musa ne Alooni nti “Yakuwa k’abatunuulire, asale omusango, kubanga muleetedde Falaawo n’abaweereza be okutunyooma, era mutadde ekitala mu mukono gwabwe batutte.”+
22 Awo Musa n’akyukira Yakuwa n’agamba nti: “Yakuwa, lwaki obonyaabonyezza abantu bano? Lwaki wantuma?
23 Kasookedde ŋŋenda eri Falaawo okwogera mu linnya lyo,+ yeeyongedde kuyisa bubi abantu bano+ ate ggwe tobanunudde.”+
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Okuva 5
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
ESSUULA 16
Muziyizenga Omulyolyomi n’Enkwe Ze Zonna
“Muziyizenga Omulyolyomi naye anaabaddukanga.”—YAKOBO 4:7.
1, 2. Baani abasanyuka ennyo ku mukolo gw’okubatizibwa?
BW’OBA omaze emyaka mingi ng’oweereza Yakuwa, oyinza okuba ng’owulidde emboozi nnyingi ezikwata ku kubatizibwa mu nkuŋŋaana zaffe ennene. Kyokka ka gibe mirundi emeka gy’obadde ku nkuŋŋaana ezo, okwatibwako nnyo buli lw’owulira omwogezi ng’asaba abo ababa bagenda okubatizibwa okuyimirira babeeko ebibuuzo bye baddamu. Mu kiseera ekyo, abaliwo booleka essanyu lyabwe nga bakuba mu ngalo. Ebiyengeyenge biyinza okukujja mu maaso bw’olaba abantu abalala abasazeewo okudda ku ludda lwa Yakuwa. Nga tuba basanyufu nnyo mu biseera ng’ebyo!
2 Ffe tulaba ababatizibwa batono nnyo buli mwaka, naye bo bamalayika balaba ababatizibwa bangi nnyo. Oyinza okuteebereza ‘essanyu eriba mu ggulu’ bwe balaba abantu nkumi na nkumi okwetooloola ensi yonna nga beeyunga ku kibiina kya Yakuwa, buli wiiki? (Lukka 15:7, 10) Awatali kubuusabuusa, bamalayika basanyuka nnyo bwe balaba okweyongerayongera kuno!—Kaggayi 2:7.
OMULYOLYOMI “ATAMBULATAMBULA NG’EMPOLOGOMA EWULUGUMA”
3. Lwaki Sitaani atambulatambula “ng’empologoma ewuluguma,” era kiki ky’ayagala okukola?
3 Kyokka, waliwo ebitonde eby’omwoyo ebitasanyukira abo ababatizibwa. Kinyiiza nnyo Sitaani ne badayimooni okulaba abantu nkumi na nkumi nga beeyawula ku nsi eno embi. Kiri kityo kubanga Sitaani yagamba nti tewali muntu aweereza Yakuwa olw’okuba amwagalira ddala, era nti tewali asobola kusigala nga mwesigwa ng’ayolekaganye n’okugezesebwa okw’amaanyi. (Soma Yobu 2:4, 5.) Buli lwe wabaawo asalawo okwewaayo eri Yakuwa, kiba kiraga nti Sitaani bye yayogera bya bulimba. Ekyo Sitaani kimuyisa bubi nnyo! N’olwekyo tekyewuunyisa nti “atambulatambula ng’empologoma ewuluguma, ng’anoonya gw’anaalya”! (1 Peetero 5:8) “Empologoma” eno eyagala okutulya mu by’omwoyo, enkolagana yaffe ne Katonda enafuwe oba tumuviireko ddala.—Zabbuli 7:1, 2; 2 Timoseewo 3:12.
Buli lwe wabaawo ayeewaayo eri Yakuwa n’abatizibwa, kiba kiraga nti Sitaani bye yayogera bya bulimba
4, 5. (a) Waayo ensonga bbiri lwaki Sitaani tajja kusobola kulya bantu ba Yakuwa bonna? (b) Omukristaayo ow’amazima ayinza kuba mukakafu ku ki?
4 Wadde nga twolekaganye n’omulabe oyo omukambwe ennyo, tetusaanidde kutya. Lwaki? Waliwo ensonga bbiri lwaki tuli bakakafu nti ‘empologoma eyo ewuluguma’ tesobola kulya baweereza ba Katonda bonna n’ebamalawo. Esooka, Yakuwa yalagula nti “ekibiina ekinene” eky’Abakristaayo ab’amazima bajja kuwonawo mu “kibonyoobonyo ekinene” ekijja. (Okubikkulirwa 7:9, 14) Ekigambo kya Katonda tekisobola kulemwa kutuukirira. Sitaani naye ateekwa okuba ng’akimanyi nti tajja kusobola kusuula bantu ba Katonda bonna.
5 Ey’okubiri yeeyolekera mu bigambo ebyayogerwa omu ku baweereza ba Katonda abeesigwa ab’edda. Nnabbi Azaliya yagamba Kabaka Asa nti: “Yakuwa ali nammwe singa nammwe muba naye.” (2 Ebyomumirembe 15:2; soma 1 Abakkolinso 10:13.) Ebyokulabirako bingi mu Byawandiikibwa biraga nti mu biseera eby’edda, Sitaani yalemererwa okulya abaweereza ba Katonda abaalinanga enkolagana ey’oku lusegere ne Katonda. (Abebbulaniya 11:4-40) Leero, Omukristaayo alina enkolagana ey’oku lusegere ne Katonda asobola okuziyiza Omulyolyomi era n’amuwangula. Mu butuufu, Ekigambo kya Katonda kigamba nti: “Muziyizenga Omulyolyomi naye anaabaddukanga.”—Yakobo 4:7.
‘TUMEGGANA N’EMYOYO EMIBI’
6. Sitaani alwanyisa atya Abakristaayo kinnoomu?
6 Olutalo Sitaani lw’alwana n’abantu ba Yakuwa bonna awamu tayinza kuluwangula, naye asobola okutuwangula kinnoomu singa tulekera awo okubeera obulindaala. Sitaani akimanyi nti asobola okutuwangula singa anafuya enkolagana gye tulina ne Yakuwa. Kino Sitaani akikola atya? Ng’ayongera amaanyi mu bulumbaganyi bw’akola ku bantu ba Katonda, ng’atulumba kinnoomu, era ng’atulumba mu ngeri enneekusifu. Ka twekenneenye engeri zino Sitaani z’asinga okukozesa.
7. Lwaki Sitaani ayongedde amaanyi mu bulumbaganyi bwakola ku bantu ba Katonda?
7 Ng’ayongera amaanyi mu bulumbaganyi bw’akola ku bantu ba Katonda. Omutume Yokaana yagamba nti: “Ensi yonna eri mu buyinza bw’omubi.” (1 Yokaana 5:19) Abakristaayo bonna ab’amazima basaanidde okussaayo ennyo omwoyo ku bigambo ebyo. Okuva bwe kiri nti Sitaani amaze okuwangula ensi yonna ey’abantu abatatya Katonda, kati ayongedde amaanyi mu bulumbaganyi bwakola ku bantu ba Yakuwa. (Mikka 4:1; Yokaana 15:19; Okubikkulirwa 12:12, 17) Alina obusungu bungi nnyo kubanga akimanyi nti ekiseera kye kiyimpawadde. N’olwekyo, akola kyonna ekisoboka okulaba nti asaanyaawo enkolagana gye tulina ne Katonda.
8. Kiki omutume Pawulo ky’ategeeza bw’agamba nti ‘tumeggana’ n’emyoyo emibi?
8 Ameggana naffe kinnoomu. Omutume Pawulo yagamba Bakristaayo banne nti: ‘Tumeggana n’emyoyo emibi egiri mu bifo eby’omu ggulu.’ (Abeefeso 6:12) Lwaki Pawulo yakozesa ekigambo “okumeggana”? Kubanga kiwa amakulu ag’okwambalagana n’omuntu. N’olwekyo, omutume Pawulo yakozesa ekigambo ekyo okulaga nti buli omu ku ffe alwana n’emyoyo emibi. Ka tube nga tuli mu nsi gye bakkiririza ennyo mu myoyo emibi oba nedda, tetulina kukyerabira nti bwe twewaayo eri Yakuwa twatandika okumeggana n’emyoyo emibi mu ngeri ey’akabonero. N’olwekyo tekyewuunyisa nti Pawulo yalaba nga kyetaagisa okukubiriza Abakristaayo ab’omu Efeso emirundi esatu ‘okuba abanywevu’!—Abeefeso 6:11, 13, 14.
9. (a) Lwaki Sitaani ne badayimooni bakozesa “enkwe” ezitali zimu? (b) Lwaki Sitaani agezaako okwonoona ebirowoozo byaffe, era tuyinza tutya okumuziyiza? (Laba akasanduuko ku lupapula 192-3.) (c) Lukwe ki Sitaani lw’akozesa lwe tugenda okwekenneenya?
9 Akozesa obukoddyo obwekusifu. Pawulo akubiriza Abakristaayo okuba abanywevu nga baziyiza “enkwe” za Sitaani. (Abeefeso 6:11) Weetegereze nti Pawulo akozesezza ekigambo “enkwe” so si olukwe. Ekyo kiraga nti emyoyo emibi gikozesa enkwe nnyingi nnyo. Abaweereza ba Katonda abamu abasigala nga banywevu nga boolekaganye n’ekigezo ekimu, batendewererwa nga boolekaganye n’ekigezo ekiralala. Bwe kityo, Omulyolyomi ne badayimooni beetegereza engeri buli omu ku ffe gye yeeyisaamu ne bamanya obunafu bwe we buli. Bwe bamala okubumanya, bakozesa obunafu obwo okutulumba. Kyokka, ekirungi kiri nti tusobola okumanya enkwe Omulyolyomi z’akozesa, kubanga zirambikiddwa bulungi mu Bayibuli. (2 Abakkolinso 2:11) Ku ntandikwa y’akatabo kano, twayogera ku nkwe ze, gamba ng’okuluubirira eby’obugagga, emikwano emibi, n’obwenzi. Kati ka twekenneenye olukwe olulala Sitaani lw’akozesa—eby’obusamize.
OKWENYIGIRA MU BY’OBUSAMIZE KUBA KULYAMU KATONDA LUKWE
10. (a) Eby’obusamize kye ki? (b) Yakuwa atwala atya eby’obusamize, ate ggwe obitwala otya?
10 Omuntu bwe yeenyigira mu by’obusamize, aba akolagana butereevu n’emyoyo emibi. Eby’obusamize bizingiramu, obufumu, obuganga, obulogo, n’okwogera n’abafu. Nga bwe tukimanyi obulungi, Yakuwa atwala eby’obusamize ‘ng’ekintu eky’omuzizo.’ (Ekyamateeka 18:10-12; Okubikkulirwa 21:8) Okuva bwe kiri nti naffe tulina ‘okukyawa ekibi,’ tetulina kuba na nkolagana yonna n’emyoyo emibi. (Abaruumi 12:9) Bwe tukikola, tuba tulidde olukwe mu Kitaffe ow’omu ggulu Yakuwa!
11. Lwaki Sitaani aba atuuse ku buwanguzi bwa maanyi nnyo bw’atuleetera okwenyigira mu by’obusamize? Waayo ekyokulabirako.
11 Kyokka, olw’okuba Sitaani akimanyi nti bwe twenyigira mu by’obusamize tuba tuliddemu Yakuwa olukwe, mumalirivu okuleetera abamu ku ffe okubyenyigiramu. Buli Sitaani lw’aleetera Omukristaayo okwenyigira mu by’obusamize, aba atuuse ku buwanguzi bw’amaanyi nnyo. Lwaki? Lowooza ku kino: Singa omujaasi asendebwasendebwa okulya mu ggye lye olukwe era n’alyabulira n’ayingira mu ggye ly’omulabe, omuduumizi w’eggye ly’ayingiddemu asanyuka nnyo. Omuduumizi oyo asobola n’okwolesa omujaasi ono mu lujjudde ng’omuntu bw’ayolesa ekikopo ky’awangudde, asobole okufeebya omuduumizi w’eggye omujaasi ono ly’avuddemu. Mu ngeri y’emu, singa Omukristaayo yeenyigira mu by’obusamize, aba asazeewo okwabulira Yakuwa mu bugenderevu era bw’atyo n’aba nga yeetadde wansi w’obuyinza bwa Sitaani. Fumiitiriza ku ssanyu Sitaani ly’aba nalyo ng’ayolesa oyo abadde Omukristaayo ng’ekikopo ky’awangudde! Ddala waliwo n’omu ku ffe eyandyagadde okuleetera Omulyolyomi okutuuka ku buwanguzi ng’obwo? Nedda! Tetuli ba nkwe.
ATULEETERA OKUBUUSABUUSA
12. Nkola ki Sitaani gye yeeyambisa okusobola okukyusa endowooza gye tulina ku by’obusamize?
12 Bwe tukyawa eby’obusamize, Sitaani tajja kusobola kutuleetera kubyenyigiramu. N’olwekyo agezaako okukyusa endowooza yaffe. Ekyo akikola atya? Akola butaweera okulaba nti aleetera Abakristaayo okulowooza nti, ‘ekirungi kibi, n’ekibi kirungi.’ (Isaaya 5:20) Okusobola okukola ekyo, Sitaani yeeyambisa enkola gy’amaze ebbanga eddene ng’akozesa—atuleetera okubuusabuusa.
13. Sitaani akozesezza atya enkola ey’okuleetera abaweereza ba Katonda okubuusabuusa?
13 Weetegereze engeri Sitaani gye yeeyambisaamu enkola eyo mu biseera ebyayita. Mu Edeni yabuuza Kaawa nti: “Ddala Katonda yagamba nti temulyanga ku miti gyonna egy’omu lusuku?” Mu kiseera kya Yobu, nga bamalayika bali mu lukuŋŋaana mu ggulu, Sitaani yabuuza nti: “Yobu atiira bwereere Katonda?” Ate ku ntandikwa y’obuweereza bwa Yesu obw’oku nsi, Sitaani yasoomooza Kristo ng’amugamba nti: “Bw’oba ng’oli mwana wa Katonda, gamba amayinja gano gafuuke emmere.” Kiteeberezeemu—Sitaani yatuuka n’okufeebya ebigambo Yakuwa kennyini bye yali ayogedde wiiki nga mukaaga emabega nti: “Ono ye Mwana wange omwagalwa gwe nsiima.”—Olubereberye 3:1; Yobu 1:9; Matayo 3:17; 4:3.
14. (a) Kubuusabuusa ki Sitaani kw’ayagala tube nakwo ku by’obusamize? (b) Kiki kye tugenda okwekenneenya?
14 Leero Sitaani akozesa enkola y’emu ng’ayagala tutandike okubuusabuusa obanga ddala eby’obusamize bibi. Eky’ennaku, aleetedde Abakristaayo abamu okutandika okubuusabuusa obanga ddala eby’obusamize ebimu bibi nnyo. (2 Abakkolinso 11:3) Tuyinza tutya okuyamba abalinga abo okutereeza endowooza yaabwe? Tuyinza kukola ki okulaba nti enkwe za Sitaani tezitutwaliriza? Okusobola okuddamu ebibuuzo ebyo, ka twetegereze engeri bbiri Sitaani zaakozesezza okuleetera abantu okwenyigira mu by’obusamize—Eby’okwesanyusaamu n’obujjanjabi.
AKOZESA EBINTU BYE TWAGALA NE BYE TWETAAGA
15. (a) Bangi mu nsi ezaakulaakulana edda batwala batya eby’obusamize? (b) Endowooza ensi gy’erina ku by’obusamize ekoze ki ku Bakristaayo abamu?
15 Nnaddala mu nsi ezaakulaakulana edda, obulaguzi, obulogo n’engeri endala ez’obusamize byeyongedde okutwalibwa ng’ebintu ebitali bibi. Mu firimu ezimu ku programu za ttivi, ne mu mizannyo gy’oku kompyuta, ebikolwa eby’obusamize bitwalibwa ng’ebintu ebisanyusa obusanyusa, ebyoleka amagezi, era ebitaliimu kabi konna. Firimu ezimu n’ebitabo ebirimu eby’obusamize bicaase nnyo mu nsi ne kiba nti ababinyumirwa batuuse n’okwekolamu ebibiina. Awatali kubuusabuusa, badayimooni basobodde okuleetera abantu okutwala eby’obusamize ng’ekintu ekitali kya kabi. Kino kirina kye kikoze ku Bakristaayo? Kikyusizza endowooza y’Abakristaayo abamu. Mu ngeri ki? Okuwaayo ekyokulabirako, oluvannyuma lw’Omukristaayo omu okulaba firimu eyalimu eby’obusamize, yagamba nti, “Nnalaba firimu naye seenyigira mu bya busamize.” Lwaki endowooza ng’eyo ya kabi?
16. Lwaki kya kabi okwenyigira mu by’okwesanyusaamu ebirimu eby’obusamize?
16 Wadde nga waliwo enjawulo wakati w’okulaba eby’obusamize n’okubyenyigiramu, tekitegeeza nti okulaba eby’obusamize si kya kabi. Lwaki? Lowooza ku kino: Ekigambo kya Katonda kiraga nti Sitaani ne badayimooni tebalina busobozi bwa kutegeera bye tulowooza. * N’olwekyo, nga bwe kyayogeddwako emabega, okusobola okumanya kye tulowooza era n’okutegeera obunafu obw’eby’omwoyo bwe tulina, emyoyo emibi gyetegereza bye tukola—nga mw’otwalidde eby’okwesanyusaamu bye tulondawo. Enneeyisa y’Omukristaayo bw’eraga nti anyumirwa nnyo firimu oba ebitabo ebirimu obufumu, obulogo, okusamira n’ebikolwa ebirala eby’obusamize, badayimooni bakitegeera era kibalaga obunafu bwe we buli. N’ekivaamu, badayimooni basobola okwongera amaanyi mu kumeggana n’Omukristaayo oyo nga beeyambisa obunafu obwo bw’aba abalaze, okutuusiza ddala lwe bamumegga wansi n’enkoona n’enywa. Mu butuufu, abamu abaatandika okulaba, okusoma, n’okuwuliriza ebintu ebirimu eby’obusamize nga beesanyusaamu, oluvannyuma baabyenyigiriramu.—Soma Abaggalatiya 6:7.
17. Lukwe ki Sitaani lw’ayinza okukozesa ku balwadde?
17 Sitaani takoma ku kukozesa bya kwesanyusaamu byokka naye era akozesa n’eby’obujjanjabi. Mu ngeri ki? Omukristaayo ayinza okwennyamira ennyo bw’alaba nga yeeyongera bweyongezi kuba bubi wadde ng’afubye nnyo okwejjanjabisa. (Makko 5:25, 26) Ekyo kiyinza okuwa Sitaani ne badayimooni akakisa okukozesa embeera eyo. Badayimooni bayinza okusendasenda omulwadde okukozesa obujjanjabi obuzingiramu ‘eby’obulogo’ oba eby’obusamize. (Isaaya 1:13) Singa olukwe lwa badayimooni olwo luyitamu, kiyinza okunafuya enkolagana omulwadde oyo gy’alina ne Katonda. Mu ngeri ki?
18. Nkola ki ez’obujjanjabi Omukristaayo z’asaanidde okugaana, era lwaki?
18 Yakuwa yalabula Abayisirayiri abaali basazeewo okukola ‘eby’obulogo’ nti: “Bwe mwanjuluza engalo zammwe, mbakweka amaaso gange, wadde nga musaba essaala nnyingi, siziwuliriza.” (Isaaya 1:15) Kya lwatu, bulijjo twagala okwewala ekintu kyonna ekiyinza okuziyiza okusaba kwaffe okutuuka eri Yakuwa oba ekiyinza okuviirako Yakuwa obutatuyamba—naddala nga tuli balwadde. (Zabbuli 41:3) N’olwekyo singa wabaawo ekiraga nti enkola ekozesebwa okuzuula ekituluma oba okutujjanjaba erina akakwate n’eby’obusamize, Omukristaayo ow’amazima asaanidde okugigaana. * (Matayo 6:13) Bw’anaagigaana, ajja kuba mukakafu nti Yakuwa ajja kumuyamba.—Laba akasanduuko “ Ddala Bino Bya Busamize?” ku lupapula 194.
WEEWALE OKWOGERA KU BINTU BADAYIMOONI BYE BAKOLA
19. (a) Kiki Omulyolyomi ky’aleetedde abantu okukkiriza ku maanyi ge? (b) Biki Abakristaayo ab’amazima bye basaanidde okwewala okubuulira abalala?
19 Wadde ng’abantu bangi mu nsi ezaakulaakulana edda tebakitwala nti Sitaani alina amaanyi mangi era nti wa bulabe, ekyo si bwe kiri mu bitundu ebirala eby’ensi. Mu bitundu ebyo, Sitaani aleetedde abantu okukkiriza nti alina amaanyi mangi nnyo. Ekyo kireetedde abamu okutya ennyo badayimooni. Abantu baagala nnyo okwogera ku bintu badayimooni bye bakola era bangi banyumirwa okubiwuliriza. Naffe twandiwuliriza era ne tubuulira abalala ebintu ng’ebyo? Nedda. Waliwo ensonga bbiri enkulu lwaki abaweereza ba Katonda ow’amazima bandyewaze okukola bwe batyo.
20. Omuntu asobola atya okubunyisa ppokopoko wa Sitaani mu butali bugenderevu?
20 Ensonga esooka, omuntu bw’abunyisa ebyo ebyogerwa ku bintu badayimooni bye bakola, aba ayamba Sitaani okutuukiriza ebigendererwa bye. Atya? Ekigambo kya Katonda kiraga nti Sitaani asobola okukola eby’amagero, naye era kirabula nti akozesa ‘obubonero obw’obulimba n’obulimba.’ (2 Abassessalonika 2:9, 10) Okuva bwe kiri nti Sitaani mulimba nnyo, amanyi engeri y’okubuzaabuzaamu abo abettanira eby’obusamize era n’okubaleetera okukkiriza ebintu ebitali bituufu. Abantu ng’abo bayinza okukikkiririza ddala nti baalaba era ne bawulira ebintu ebimu ebikwataganyizibwa ne badayimooni era bayinza n’okubyogerako ng’ebyaliwo ddala. Abamu bayinza n’okusavuwaza nga boogera ku bintu ng’ebyo. Singa Omukristaayo abunyisa ebintu ng’ebyo, ajja kuba akola Omulyolyomi, “kitaawe w’obulimba,” ky’ayagala. Ajja kuba abunyisa ppokopoko wa Sitaani.—Yokaana 8:44; 2 Timoseewo 2:16.
21. Okusingira ddala emboozi zaffe zandibadde zikwata ku ki?
21 Eyokubiri, ne bwe kiba nti mu biseera eby’emabega Omukristaayo yalina akakwate n’emyoyo emibi, yandyewaze okubinyumiza bakkiriza banne buli kiseera. Lwaki? Tukubirizibwa nti: ‘Mwekalirize Yesu, Omubaka Omukulu era Omutuukiriza w’okukkiriza kwaffe.’ (Abebbulaniya 12:2) Mazima ddala, ebirowoozo byaffe tusaanidde kubissa ku Kristo, so si ku Sitaani. Yesu bwe yali ku nsi, teyanyumiza bayigirizwa be ebyo ebikwata ku myoyo emibi, wadde nga yali asobola okwogera ku bintu bingi ebikwata ku ebyo Sitaani bye yali asobola okukola n’ebyo bye yali tasobola kukola. Wabula, Yesu essira yalissa ku mawulire amalungi ag’Obwakabaka. N’olwekyo, twandikopye Yesu n’abatume, nga tunyumya ku “bintu bya Katonda eby’ekitalo.”—Ebikolwa 2:11; Lukka 8:1; Abaruumi 1:11, 12.
22. Kiki kye tuyinza okukola okwongera ku “ssanyu eribeera mu ggulu”?
22 Kyo kituufu nti Sitaani akozesa ebintu ebitali bimu, nga mw’otwalidde n’eby’obusamize, okugezaako okwonoona enkolagana yaffe ne Yakuwa. Kyokka, bwe tukyawa ekibi ne tunywerera ku kirungi, tetujja kuwa Mulyolyomi kakisa kutuleetera kwenyigira mu by’obusamize eby’engeri yonna. (Abeefeso 4:27) Lowooza ku “ssanyu eriba mu ggulu” bwe tweyongera okuba ‘abanywevu nga tuziyiza enkwe z’Omulyolyomi’ okutuusa lw’aliggibwawo!—Lukka 15:7; Abeefeso 6:11.
^ lup. 16 Amannya agaweebwa Sitaani (Omuziyiza, Omuwaayiriza, Omulimba, Omukemi) tegalaga nti alina obusobozi bw’okumanya ekiri mu mitima gyaffe ne mu birowoozo byaffe. Kyokka, Yakuwa ye ayogerwako nga “akebera emitima,” ate ye Yesu ayogerwako nga ‘akebera ebirowoozo eby’omunda n’emitima.’—Engero 17:3; Okubikkulirwa 2:23.
^ lup. 18 Okusobola okumanya ebisingawo, laba ekitundu “A Health Test for You?” ekiri mu Watchtower eya Ddesemba 15, 1994, olupapula 19-22, n’ekitundu “The Bible’s Viewpoint: Your Choice of Medical Treatment—Does It Matter?” mu Awake! eya Jjanwali 8, 2001.